               IL-KUMMISSJONI EWROPEA
            Brussell, 27.11.2019
            COM(2019) 606 final
            2019/0268(NLE)
            Proposta għal
            DEĊIŻJONI TAL-KUNSILL
            dwar il-pożizzjoni li għandha tittieħed f’isem l-Unjoni Ewropea fil-Kumitat ta’ Assoċjazzjoni fil-konfigurazzjoni tal-Kummerċ

               MEMORANDUM TA’ SPJEGAZZJONI

               1.Suġġett tal-proposta

               Din il-proposta tikkonċerna d-deċiżjoni li tistabbilixxi l-pożizzjoni li trid tittieħed f’isem l-Unjoni fil-Kumitat ta’ Assoċjazzjoni bejn l-UE u l-Moldova fil-konfigurazzjoni tal-Kummerċ, f’rabta mal-adozzjoni prevista ta’ deċiżjoni li taġġorna l-Anness XV tal-Ftehim ta’ Assoċjazzjoni bejn l-UE u l-Moldova.

               2.Il-kuntest tal-proposta

               2.1.Il-Ftehim ta’ Assoċjazzjoni

               Il-Ftehim ta’ Assoċjazzjoni bejn l-Unjoni Ewropea u l-Komunità Ewropea tal-Enerġija Atomika u l-Istati Membri tagħhom, fuq naħa, u r-Repubblika tal-Moldova, fuq in-naħa l-oħra (“il-Ftehim”), jistabbilixxi Żona ta’ Kummerċ Ħieles Approfondita u Komprensiva (Deep and Comprehensive Free Trade Area - “DCFTA”) li għandha l-għan li tistabbilixxi kundizzjonijiet għal relazzjonijiet ekonomiċi u kummerċjali msaħħa. Dan jinkludi t-tnaqqis gradwali jew l-eliminazzjoni tad-dazji doganali fuq prodotti kkummerċjati bejn iż-żewġ Partijiet. Il-Ftehim daħal fis-seħħ għal kollox fl-1 ta' Lulju 2016.

               2.2.Il-Kumitat ta’ Assoċjazzjoni fil-konfigurazzjoni tal-Kummerċ

               Il-Kumitat ta’ Assoċjazzjoni fil-konfigurazzjoni tal-Kummerċ kien stabbilit fl-Artikolu 438(4) tal-Ftehim u jwettaq il-kompiti mogħtija lilu taħt it-Titolu V tal-Ftehim, jiġifieri l-Kummerċ u kwistjonijiet relatati mal-Kummerċ. Permezz tad-deċiżjoni 3/2014 tal-Kunsill ta’ Assoċjazzjoni bejn l-UE u r-Repubblika tal-Moldova, tas-16 ta’ Diċembru 2014, il-Kunsill ta’ Assoċjazzjoni ddelega s-setgħa li jaġġorna jew jemenda l-Annessi tal-Ftehim li jirrigwardaw il-Kapitoli 1, 3, 5, 6 u 8 tat-Titolu V (Kummerċ u Kwistjonijiet relatati mal-Kummerċ) tal-Ftehim lill-Kumitat ta’ Assoċjazzjoni fil-konfigurazzjoni tal-Kummerċ.

               2.3.L-att previst tal-Kumitat ta’ Assoċjazzjoni fil-konfigurazzjoni tal-Kummerċ

               L-Artikolu 147 tal-Ftehim jipprovdi li l-partijiet jeżaminaw, fil-Kumitat ta' Assoċjazzjoni fil-konfigurazzjoni tal-Kummerċ, fuq bażi reċiproka xierqa, l-opportunitajiet biex jagħtu lil xulxin konċessjonijiet ulterjuri bil-ħsieb li titjieb il-liberalizzazzjoni fil-kummerċ ta’ prodotti agrikoli, b’mod partikolari dawk soġġetti għall-kwoti tariffarji (tariff-rate quotas - TRQs). B’mod aktar konkret, l-Artikolu 147(5) jipprevedi tali rieżami matul it-tielet sena wara d-dħul fis-seħħ tal-Ftehim. Barra minn hekk, l-Artikolu 148(5) jipprevedi l-possibbiltà li l-Kumitat ta’ Assoċjazzjoni fil-konfigurazzjoni tal-Kummerċ jemenda, b’kunsens reċiproku, il-volumi ta’ skattar tal-prodotti soġġetti għall-mekkaniżmu kontra ċ-ċirkomvenzjoni (l-Anness XV-C).

               “Id-Deċiżjoni Nru.../... tal-Kumitat ta’ Assoċjazzjoni bejn l-UE u r-Repubblika tal-Moldova fil-konfigurazzjoni tal-Kummerċ ta’... 20... li taġġorna l-Anness XV tal-Ftehim” (“l-att previst”), hija mistennija li tiġi adottata mill-Kumitat ta’ Assoċjazzjoni fil-konfigurazzjoni tal-Kummerċ bi proċedura bil-miktub, kif stipulat fl-Artikolu 11 tal-Anness II tad-Deċiżjoni Nru 1/2014 tal-Kunsill ta’ Assoċjazzjoni bejn l-UE u r-Repubblika tal-Moldova, tas-16 ta’ Diċembru 2014, li tadotta r-Regoli ta’ Proċedura tiegħu u ta’ dawk tal-Kumitat ta’ Assoċjazzjoni u tas-sottokumitati.

               L-għan tal-att previst huwa li jemenda l-Anness XV tal-Ftehim (“Eliminazzjoni tad-dazji doganali”) f’konformità mar-riżultati tan-negozjati bejn il-Kummissjoni Ewropea u r-Repubblika tal-Moldova, li kienu nbdew fuq talba tar-Repubblika tal-Moldova fil-qafas tar-rieżami msemmi hawn fuq.

               3.Il-pożizzjoni li trid tittieħed f’isem l-Unjoni

               Il-pożizzjoni li għandha tiġi adottata f’isem l-Unjoni għandha l-għan li timmodifika l-Anness XV tal-Ftehim, f’konformità mar-riżultati tan-negozjati bejn il-Kummissjoni Ewropea u r-Repubblika tal-Moldova.

               F’konformità mad-dispożizzjonijiet tal-Artikolu 147(4) u 148 (5) tal-Ftehim, ir-riżultati tan-negozjati se jiġu fformalizzati permezz ta’ Deċiżjoni tal-Kumitat ta’ Assoċjazzjoni bejn l-UE u l-Moldova fil-konfigurazzjoni tal-Kummerċ. Skont il-proċedura prevista fl-Artikolu 218(9) tat-Trattat dwar il-Funzjonament tal-Unjoni Ewropea (“TFUE”), il-Kummissjoni se tippreżenta proposta lill-Kunsill, li għandu jadotta deċiżjoni li tistabbilixxi l-pożizzjoni li għandha tiġi adottata f’isem l-Unjoni fil-kumitat imsemmi hawn fuq.

               It-tabelli li ġejjin jiġbru fil-qosor l-emendi proposti:

               Tabella 1 – Emendi għall-Anness XV-A (TRQs għal esportazzjonijiet mill-Moldova lejn l-UE)

                        Prodott (Il-kodiċi NM)

                        Bħalissa (tunnellati)

                        Ġodda (tunnellati)

                        Għeneb tal-mejda, frisk (08061010)

                        10 000

                        20 000

                        Għanbaqar, frisk (08094005)

                        10 000

                        15 000

                        Ċirasa (minbarra ċ-ċirasa qarsa), friska (08092900) *

                        Mhux eżistenti

                        1 500

               * Fl-Anness XV-B, fil-lista ta’ prodotti soġġetti għal prezz ta’ dħul, il-linja bil-kodiċi NM 2012 0809 29 00 u d-deskrizzjoni tal-prodott “Ċirasa (minbarra ċ-ċirasa qarsa), friska” għandha titħassar.

               Tabella 2 – Emendi għall-Anness XV-C (volumi ta’ skattar tal-mekkaniżmu ta’ kontra ċ-ċirkomvenzjoni għal esportazzjonijiet mill-Moldova lejn l-UE)

                        Kategorija tal-prodott

                        Bħalissa (tunnellati)

                        Ġodda (tunnellati)

                        6. Qamħ, dqiq u gerbub

                        75 000

                        150 000

                        7. Barli, dqiq u gerbub

                        70 000

                        100 000

                        8. Qamħirrum, dqiq u gerbub

                        130 000

                        250 000

                        10. Pproċessati taċ-ċereali

                        2 500

                        5 000

               Tabella 3 – Emendi għall-Anness XV-D (TRQs għal esportazzjonijiet tal-UE lejn il-Moldova – introduzzjoni gradwali)

                        TRQ (kategorija tal-prodott)

                        Bħalissa

                        Ġodda

                        TRQ 1 (Majjal)

                        4 000

                        5 500 (4 500/5 000/5 500)

                        TRQ 2 (Tjur)

                        4 000

                        6 000 (5 000/5 500/6 000)

                        TRQ 3 (Prodotti tal-ħalib)

                        1 000

                        2 000 (1 500/2 000)

                        TRQ 5 (Zokkor)

                        5 400

                        9 000 (7 000/8 000/9 000)

               Jenħtieġ li dan il-ftehim jitqies fil-kuntest usa’ tal-Konklużjonijiet tal-Kunsill Ewropew tal-20 ta’ Ġunju 2019, li permezz tagħhom il-Kummissjoni Ewropea ġiet mistiedna taħdem fuq sett ta’ miżuri konkreti b’sostenn għar-Repubblika tal-Moldova, abbażi tal-implimentazzjoni sostnuta tagħha tar-riformi skont il-Ftehim / DCFTA.

               Il-Kummissjoni ppreżentat ir-riżultat tan-negozjati fil-Kumitat tal-Politika tal-Kummerċ fid-19 ta’ Lulju 2019 u fis-6 ta’ Settembru 2019.

               4.Bażi ġuridika

               4.1.Bażi ġuridika proċedurali

               4.1.1.Prinċipji

               L-Artikolu 218(9) tat-TFUE jipprovdi għal deċiżjonijiet li jistabbilixxu “l-pożizzjonijiet li għandhom jiġu adottati f’isem l-Unjoni f’sede stabbilita fi ftehim, meta dik is-sede tintalab tadotta atti li jkollhom effetti legali, sakemm dawn ma jkunux atti li jissupplimentaw jew jemendaw il-qafas istituzzjonali tal-ftehim.”

               Il-kunċett ta’ “atti li jkollhom effetti legali” jinkludi l-atti li jkollhom effetti legali bis-saħħa tar-regoli tad-dritt internazzjonali li jirregolaw il-korp ikkonċernat. Jinkludi wkoll l-istrumenti li ma għandhomx effett vinkolanti skont id-dritt internazzjonali, iżda li “jistgħu jinfluwenzaw b’mod determinanti l-kontenut tal-leġiżlazzjoni adottata mil-leġiżlatur tal-Unjoni”
                  1
               .

               4.1.2.Applikazzjoni għal dan il-każ

               Il-Kumitat ta’ Assoċjazzjoni fil-konfigurazzjoni tal-Kummerċ huwa korp stabbilit mill-Ftehim. L-att, li l-Kumitat ta’ Assoċjazzjoni fil-konfigurazzjoni tal-Kummerċ huwa msejjaħ li jadotta, jikkostitwixxi att b’effetti legali. L-att previst ikun vinkolanti skont id-dritt internazzjonali f’konformità mal-Artikolu 438(3) tal-Ftehim. L-att previst la jissupplimenta u lanqas jemenda l-qafas istituzzjonali tal-Ftehim.

               Għalhekk, il-bażi ġuridika proċedurali tad-deċiżjoni proposta hija l-Artikolu 218(9) TFUE.

               4.2.Bażi ġuridika sostantiva

               4.2.1.Prinċipji

               Il-bażi ġuridika sostantiva biex tittieħed deċiżjoni skont l-Artikolu 218(9) TFUE tiddependi primarjament fuq l-objettiv u l-kontenut tal-att previst li fir-rigward tiegħu tittieħed pożizzjoni f’isem l-Unjoni. Jekk l-att previst ikollu żewġ miri jew żewġ komponenti, u jekk waħda minn dawk il-miri jew wieħed minn dawk il-komponenti jkun jista’ jiġi identifikat bħala dak ewlieni, filwaqt li l-ieħor ikun sempliċiment inċidentali, id-deċiżjoni skont l-Artikolu 218(9) TFUE trid tissejjes fuq bażi ġuridika sostantiva waħda, jiġifieri dik meħtieġa mill-mira jew mill-komponent ewlieni jew predominanti.

               4.2.2.Applikazzjoni għal dan il-każ

               L-objettiv u l-kontenut tal-att previst huma relatati mal-politika kummerċjali komuni. Għalhekk, il-bażi ġuridika sostantiva tad-deċiżjoni proposta hija l-Artikolu 207 tat-TFUE.

               4.3.Konklużjoni

               Jenħtieġ li l-bażi ġuridika tad-deċiżjoni proposta tkun l-Artikolu 207(4) tat-TFUE, flimkien mal-Artikolu 218(9) tat-TFUE.

               5.Pubblikazzjoni tal-att previst

               Billi l-att tal-Kumitat ta’ Assoċjazzjoni fil-konfigurazzjoni tal-Kummerċ se jemenda l-Anness XV tal-Ftehim, huwa xieraq li dan jiġi ppubblikat f’Il-Ġurnal Uffiċjali tal-Unjoni Ewropea wara l-adozzjoni tiegħu.

               2019/0268 (NLE)

               Proposta għal

               DEĊIŻJONI TAL-KUNSILL

               dwar il-pożizzjoni li għandha tittieħed f’isem l-Unjoni Ewropea fil-Kumitat ta’ Assoċjazzjoni fil-konfigurazzjoni tal-Kummerċ

               IL-KUNSILL TAL-UNJONI EWROPEA,

               Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-ewwel subparagrafu tal-Artikolu 207(4), flimkien mal-Artikolu 218(9) tiegħu,

               Wara li kkunsidra l-proposta tal-Kummissjoni Ewropea,

               Billi:

               (1)Il-Ftehim ta’ Assoċjazzjoni bejn l-Unjoni Ewropea u l-Komunità Ewropea tal-Enerġija Atomika u l-Istati Membri tagħhom fuq naħa waħda, u r-Repubblika tal-Moldova, fuq in-naħa l-oħra (“il-Ftehim”) ġie konkluż mill-Unjoni bid-Deċiżjoni tal-Kunsill (UE) 2016/839 tat-23 ta’ Mejju 2016
                  2
                u daħal fis-seħħ fl-1 ta’ Lulju 2016.

               (2)Skont l-Artikolu 438(3) tal-Ftehim, il-Kumitat ta’ Assoċjazzjoni fil-konfigurazzjoni tal-Kummerċ jista’ jadotta deċiżjonijiet fl-oqsma li fihom il-Kunsill ta’ Assoċjazzjoni jkun iddelegalu setgħat. Il-Kunsill ta’ Assoċjazzjoni, bid-Deċiżjoni Nru 3/2014 tal-16 ta’ Diċembru 2014, iddelega lill-Kumitat ta’ Assoċjazzjoni fil-konfigurazzjoni tal-Kummerċ is-setgħat li għandu li jaġġorna jew jemenda ċerti annessi relatati mal-kummerċ
                  3
               .

               (3)Wara konsultazzjonijiet, skont l-Artikolu 147 tal-Ftehim, ir-Repubblika tal-Moldova u l-Unjoni Ewropea qablu, fuq bażi reċiproka, li jżidu l-volum ta’ xi prodotti soġġetti għal kwoti tariffarji annwali mingħajr dazju.

               (4)L-Unjoni Ewropea aċċettat li żżid il-volum tal-kwoti tariffarji (“TRQ”) għal prodotti li joriġinaw fir-Repubblika tal-Moldova fil-każ tal-għeneb tal-mejda u l-għajnbaqar, u biex tintroduċi kwota tariffarja ġdida għaċ-ċiras. Ir-Repubblika tal-Moldova aċċettat li żżid gradwalment il-volum tal-kwoti tariffarji għall-prodotti li joriġinaw fl-Unjoni Ewropea fil-każ tal-prodotti li ġejjin inklużi fl-Iskeda ta’ Konċessjonijiet (ir-Repubblika tal-Moldova): il-majjal (“TRQ 1”), it-tjur (“TRQ 2”), il-prodotti tal-ħalib (“TRQ 3”) u z-zokkor (“TRQ 5”).

               (5)Ir-Repubblika tal-Moldova talbet lill-Unjoni Ewropea biex temenda l-Anness XV-C sabiex jiżdied il-volum ta’ qamħ (dqiq u gerbub), xgħir (dqiq u gerbub), qamħirrum (dqiq u gerbub) u ċereali pproċessati biex jiskatta l-mekkaniżmu kontra ċ-ċirkomvenzjoni kif previst fl-Artikolu 148 ta’ dan il-Ftehim.

               (6)Il-Kumitat ta’ Assoċjazzjoni fil-konfigurazzjoni tal-Kummerċ għandu jadotta permezz ta’ proċedura bil-miktub deċiżjoni li taġġorna l-Anness XV tal-Ftehim.

               (7)Huwa xieraq li tiġi stabbilita l-pożizzjoni li għandha tittieħed f’isem l-Unjoni fil-Kumitat ta’ Assoċjazzjoni fil-konfigurazzjoni tal-Kummerċ, peress li d-deċiżjoni li taġġorna l-Anness XV tal-Ftehim se tkun vinkolanti fuq l-Unjoni,

               ADOTTA DIN ID-DEĊIŻJONI:

               Artikolu 1

               Il-pożizzjoni li għandha tittieħed f’isem l-Unjoni fil-Kumitat ta’ Assoċjazzjoni fil-konfigurazzjoni tal-Kummerċ rigward l-aġġornament tal-Anness XV għandha tkun ibbażata fuq l-abbozz ta’ deċiżjoni ta’ dak il-Kumitat mehmuż ma’ din id-Deċiżjoni.

               Artikolu 2

               Il-Kummissjoni għandha tippubblika d-deċiżjoni tal-Kumitat ta’ Assoċjazzjoni fil-konfigurazzjoni tal-Kummerċ, kif adottata, f’Il-Ġurnal Uffiċjali tal-Unjoni Ewropea.

               Artikolu 3

               Din id-Deċiżjoni hija indirizzata lill-Kummissjoni.

               Magħmul fi Brussell,

                     Għall-Kunsill

                     Il-President

                     (1)

                        Is-Sentenza tal-Qorti tal-Ġustizzja tas-7 ta’ Ottubru 2014, Il-Ġermanja vs Il-Kunsill, C-399/12, ECLI:EU:C:2014:2258, il-paragrafi 61 sa 64.

                     (2)

                        Id-Deċiżjoni tal-Kunsill (UE) 2016/839 tat-23 ta' Mejju 2016 dwar il-konklużjoni, f’isem l-Unjoni Ewropea, tal-Ftehim ta' Assoċjazzjoni bejn l-Unjoni Ewropea u l-Komunità Ewropea tal-Enerġija Atomika u l-Istati Membri tagħhom, minn naħa waħda, u r-Repubblika tal-Moldova, min-naħa l-oħra ĠU L 141, 28.5.2016, p. 28.

                     (3)

                        ĠU L 110, 29.4.2015, p. 40.

    ---documentbreak---

               IL-KUMMISSJONI EWROPEA
            Brussell, 27.11.2019
            COM(2019) 606 final
            ANNESS
            tal-
            Proposta għal Deċiżjoni tal-Kunsill
            dwar il-pożizzjoni li għandha tittieħed f’isem l-Unjoni Ewropea fil-Kumitat ta’ Assoċjazzjoni fil-konfigurazzjoni tal-Kummerċ

               DOKUMENT MEHMUŻ

               ABBOZZ

               DEĊIŻJONI Nru ../… TAL-KUMITAT TA’ ASSOĊJAZZJONI BEJN L-UE U L-MOLDOVA FIL-KONFIGURAZZJONI TAL-KUMMERĊ

               ta’... 20...

               li taġġorna l-Anness XV tal-Ftehim

               IL-KUMITAT TA’ ASSOĊJAZZJONI FIL-KONFIGURAZZJONI TAL-KUMMERĊ,

               Wara li kkunsidra l-Ftehim ta’ Assoċjazzjoni bejn l-Unjoni Ewropea u l-Komunità Ewropea tal-Enerġija Atomika u l-Istati Membri tagħhom, fuq naħa, u r-Repubblika tal-Moldova, fuq in-naħa l-oħra, iffirmat fi Brussell fis-27 ta’ Ġunju 2014, u b’mod partikolari l-Artikolu 147(4) u (5), l-Artikolu 148(5) u l-Artikolu 438(3) tiegħu,

               Billi:

               (1)Il-Ftehim ta’ Assoċjazzjoni bejn l-Unjoni Ewropea u l-Komunità Ewropea tal-Enerġija Atomika u l-Istati Membri tagħhom, min-naħa waħda, u r-Repubblika tal-Moldova, min-naħa l-oħra (“il-Ftehim”) daħal fis-seħħ fl-1 ta’ Lulju 2016.

               (2)Wara li saru konsultazzjonijiet, f’konformità mal-Artikolu 147 tal-Ftehim, ir-Repubblika tal-Moldova u l-Unjoni Ewropea qablu, fuq bażi reċiproka, li jżidu l-volum ta’ xi prodotti soġġetti għal kwoti tariffarji annwali mingħajr dazju.

               (3)L-Unjoni Ewropea aċċettat li żżid il-volum tal-kwoti tariffarji (“TRQ”) għal oġġetti li joriġinaw fir-Repubblika tal-Moldova fejn jidħlu l-għeneb tal-mejda u l-għajnbaqar, u li tintroduċi kwota tariffarja ġdida għaċ-ċiras. Ir-Repubblika tal-Moldova aċċettat li żżid gradwalment il-volum tal-kwoti tariffarji għall-prodotti li joriġinaw fl-Unjoni Ewropea fil-każ tal-prodotti li ġejjin inklużi fl-Iskeda ta’ Konċessjonijiet (ir-Repubblika tal-Moldova): il-majjal (“TRQ 1”), it-tjur (“TRQ 2”), il-prodotti tal-ħalib (“TRQ 3”) u z-zokkor (“TRQ 5”).

               (4)Wara talba li saret mir-Repubblika tal-Moldova skont l-Artikolu 148 ta’ dan il-Ftehim, l-Unjoni Ewropea aċċettat li żżid il-volum ta’ limitu fil-każ tal-qamħ (dqiq u gerbub), xgħir (dqiq u gerbub), qamħirrum (dqiq u gerbub) u ċereali pproċessati.

               (5)Il-Kunsill ta’ Assoċjazzjoni, bid-Deċiżjoni Nru 3/2014 tal-16 ta’ Diċembru 2014, iddelega lill-Kumitat ta’ Assoċjazzjoni fil-konfigurazzjoni tal-Kummerċ is-setgħat tiegħu li jaġġorna jew jemenda ċerti annessi relatati mal-kummerċ.

               IDDEĊIEDA KIF ĠEJ:

               Artikolu 1

               1.L-Anness XV-A tal-Ftehim għandu jiġi sostitwit bl-Anness 1 ta’ din id-Deċiżjoni.

               2.Fl-Anness XV-B, fil-lista ta’ prodotti soġġetti għal prezz ta’ dħul, il-linja bil-kodiċi NM 2012 0809 29 00 u d-deskrizzjoni tal-prodott “Ċirasa (minbarra ċirasa qarsa), friska” għandha titħassar.

               3.Fl-Anness XV-C, il-volumi ta’ skattar għall-kategoriji ta’ prodotti li ġejjin għandhom jiġu emendati kif ġej:

               (a)Għall-kategorija tal-prodott 6. Qamħ, dqiq u gerbub, fil-kolonna bit-titlu “Volum ta’ skattar (f’tunnellati)”, l-ammont ta’ “75 000” għandu jiġi sostitwit bl-ammont “150 000”;

               (b)Għall-kategorija tal-prodott 7. Barli, dqiq u gerbub, fil-kolonna bit-titlu “Volum ta’ skattatur (f’tunnellati)”, l-ammont ta’ “70 000” għandu jiġi sostitwit bl-ammont “100 000”;

               (c)Għall-kategorija tal-prodott 8. Qamħirrum, dqiq u gerbub, fil-kolonna bit-titlu “Volum ta’ skattar (f’tunnellati)”, l-ammont ta’ “130 000” għandu jiġi sostitwit bl-ammont “250 000”; kif ukoll

               (d)Għall-kategorija tal-prodott 10. Ċereali pproċessati, fil-kolonna bit-titlu “Volum ta’ skattar (f’tunnellati)”, l-ammont ta’ “2 500” għandu jiġi sostitwit bl-ammont “5 000”.

               4.Fl-Anness XV-D, l-Iskeda ta’ Konċessjonijiet (ir-Repubblika tal-Moldova), ir-raba’ kolonna bit-Titolu “Kategorija” għandha tiġi emendata kif ġej:

               (a)Ir-referenzi kollha għal “TRQ 1 (4 000 t)” għandhom jiġu sostitwiti b’ “TRQ 1 (4 500 t; għas-sena 2021: 5 000 t; u mis-sena 2022: 5 500 t)”;

               (b)Ir-referenzi kollha għal “TRQ 2 (4 000 t)” għandhom jiġu sostitwiti b’ “TRQ 2 (5 000 t; għas-sena 2021: 5 500 t; u mis-sena 2022: 6 000 t)”;

               (c)Ir-referenzi kollha għal “TRQ 3 (1 000 t)” għandhom jiġu sostitwiti b’ “TRQ 3 (1 500 t; u mis-sena 2021: 2 000 t)”;

               (d)Ir-referenzi kollha għal “TRQ 5 (5 400 t)” għandhom jiġu sostitwiti b’ “TRQ 5 (7 000 t; għas-sena 2021: 8 000 t; u mis-sena 2022: 9 000 t)”.

               Artikolu 2

               Din id-Deċiżjoni għandha tidħol fis-seħħ fid-data tal-adozzjoni tagħha.

               Magħmul fi..., ....

                        Għall-Kumitat ta’ Assoċjazzjoni fil-konfigurazzjoni tal-Kummerċ

                        Il-Presidenza

               Anness 1

               AĠĠORNAMENT tal-Anness XV-A tal-Ftehim ta’ Assoċjazzjoni

               It-test tal-Anness XV-A għandu jiġi sostitwit biit-test li ġej:

               Anness XV-A

               PRODOTTI SUĠĠETTI GĦAL KWOTI ANNWALI TA’ KWOTI TARIFFARJI MINGĦAJR DAZJU (L-UNJONI)

                        Ordni Nru

                        Kodiċi NM

                        2012

                        Deskrizzjoni tal-Prodott

                        Volum (tunnellati)

                        Rata ta’ dazju

                        1

                        07020000

                        Tadam, frisk jew imkessaħ

                        2 000

                        b’xejn

                        2

                        07032000

                        Tewm, frisk jew imkessaħ

                        220

                        b’xejn

                        3

                        08061010

                        Għeneb tal-mejda, frisk

                        20 000

                        b’xejn

                        4

                        08081080

                        Tuffieħ, frisk (ħlief it-tuffieħ tas-sidru, fi kwantità, mis-16 ta’ Settembru sal-15 ta’ Diċembru)

                        40 000

                        b’xejn

                        5

                        08092900

                        Ċirasa (imbarra ċ-ċirasa qarsa), friska

                        1 500

                        b’xejn

                        6

                        08094005

                        Għanbaqar, frisk

                        15 000

                        b’xejn

                        7

                        20096110

                        Meraq tal-għeneb, inkluż għeneb magħsur qabel jeħmer, mhux iffermentat, b’valur Brix <= 30 f’temperatura ta’ 20 °C, b’valur ta’ > EUR 18 għal kull 100 kg, kemm jekk fih zokkor jew materjal ieħor li jagħti togħma ħelwa kif ukoll jekk le (ħlief jekk fih l-ispirtu)

                        500

                        b’xejn

                        Ordni Nru

                        Kodiċi NM

                        2012

                        Deskrizzjoni tal-Prodott

                        Volum (tunnellati)

                        Rata ta’ dazju

                        20096919

                        Meraq tal-għeneb, inkluż għeneb magħsur qabel jeħmer, mhux iffermentat, b’valur Brix > 67 f’temperatura ta’ 20 °C, b’valur ta’ > EUR 22 għal kull 100 kg, kemm jekk fih zokkor jew materjal ieħor li jagħti togħma ħelwa kif ukoll jekk le (ħlief jekk fih l-ispirtu)

                        20096951

                        Meraq tal-għeneb, inkluż għeneb magħsur qabel jeħmer, mhux iffermentat, b’valur Brix > 30 iżda <= 67 f’temperatura ta’ 20 °C, b’valur ta’ > EUR 18 għal kull 100 kg, kemm jekk fih zokkor jew materjal ieħor li jagħti togħma ħelwa kif ukoll jekk le (ħlief jekk fih l-ispirtu)

                        20096959

                        Meraq tal-għeneb, inkluż għeneb magħsur qabel jeħmer, mhux iffermentat, b’valur > 30 iżda <= 67 f’temperatura ta’ 20 °C, b’valur ta’ > EUR 18 għal kull 100 kg, kemm jekk fih zokkor jew materjal ieħor li jagħti togħma ħelwa kif ukoll jekk le (ħlief jekk ikkonċentrat jew fih l-ispirtu)


               IL-KUMMISSJONI EWROPEA
            Brussell, 6.3.2019
            COM(2019) 97 final
            2019/0053(NLE)
            Proposta għal
            DEĊIŻJONI TAL-KUNSILL
            li tikkonċerna l-pożizzjoni li għandha tittieħed f’isem l-Unjoni Ewropea, fl-Organizzazzjoni Reġjonali għall-Ġestjoni tas-Sajd fin-Nofsinhar tal-Paċifiku u li tħassar id-Deċiżjoni 9784/17

               MEMORANDUM TA’ SPJEGAZZJONI

               1.Suġġett tal-proposta

               Din il-proposta tikkonċerna Deċiżjoni li tistabbilixxi l-pożizzjoni li għandha tittieħed f'isem l-Unjoni waqt laqgħat tal-Organizzazzjoni Reġjonali għall-Ġestjoni tas-Sajd fin-Nofsinhar tal-Paċifiku (SPRFMO) għall-perjodu 2019-2023 b'rabta mal-adozzjoni prevista ta' miżuri ta' konservazzjoni u ġestjoni.

               2.Kuntest tal-proposta

               2.1.Konvenzjoni dwar il-Konservazzjoni u l-Ġestjoni ta’ Riżorsi tas-Sajd f’Ibħra Internazzjonali fin-Nofsinhar tal-Oċean Paċifiku

               Il-Konvenzjoni dwar il-Konservazzjoni u l-Ġestjoni ta’ Riżorsi tas-Sajd f’Ibħra Miftuħa fin-Nofsinhar tal-Oċean Paċifiku (il-Konvenzjoni SPRFMO) għandha l-għan, billi tistabbilixxi l-SPRFMO, li tiżgura l-konservazzjoni u l-użu sostenibbli fit-tul tar-riżorsi tas-sajd fiż-żona tal-Konvenzjoni. Il-Konvenzjoni daħlet fis-seħħ fl-24 ta’ Awwissu 2012.

               L-Unjoni hija parti għall-SPRFMO, minħabba li rratifikat il-Konvenzjoni f'konformità mad-Deċiżjoni tal-Kunsill 2012/130/UE
                  1
               .

               2.2.Il-Kummissjoni SPRFMO

               Il-Kummissjoni SPRFMO hija korp stabbilit mill-Konvenzjoni SPRFMO biex ikun responsabbli għall-ġestjoni u l-konservazzjoni tar-riżorsi tas-sajd fiż-żona tal-Konvenzjoni. Din tadotta miżuri ta' konservazzjoni u ġestjoni biex tiżgura l-konservazzjoni u l-użu sostenibbli fit-tul tar-riżorsi tas-sajd fl-ambitu tagħha.

               Bħala membru tal-Kummissjoni SPRFMO, l-Unjoni għandha drittijiet ta' parteċipazzjoni u ta' votazzjoni. Il-Kummissjoni SPRFMO normalment tieħu d-deċiżjonijiet tagħha b'kunsens. Madankollu, tista' tieħu deċiżjonijiet permezz ta' maġġoranza ta' tliet kwarti tal-membri tagħha, ħlief meta l-Konvenzjoni SPRFMO espressament tipprevedi għal kunsens.

               2.3.Deċiżjonijiet tal-Kummissjoni SPRFMO

               Il-Kummissjoni SPRFMO għandha l-awtorità li tadotta miżuri ta’ konservazzjoni u infurzar għas-sajd fl-ambitu tagħha, li jkunu vinkolanti fuq il-partijiet kontraenti.

               Skont l-Artikolu 17(1) tal-Konvenzjoni SPRFMO, il-miżuri jidħlu fis-seħħ 90 jum wara d-data li fiha l-partijiet kontraenti jiġu nnotifikati bihom mill-SPRFMO. Jekk kwalunkwe membru tal-Kummissjoni SPRFMO jippreżenta oġġezzjoni għal deċiżjoni fi żmien 60 ġurnata min-notifika, id-deċiżjoni ma ssirx vinkolanti għal dak il-membru għall-firxa tal-oġġezzjoni. Jekk tiġi ppreżentata oġġezzjoni, jiġi stabbilit bord għar-reviżjoni fi ħdan 30 jum mit-tmiem tal-perjodu ta' oġġezzjoni biex tintlaħaq deċiżjoni dwar l-oġġezzjoni.

               3.Il-pożizzjoni li għandha tittieħed f’isem l-Unjoni

               Il-pożizzjoni li għandha tiġi adottata f’isem l-Unjoni fil-laqgħat annwali tal-organizzazzjonijiet reġjonali tal-ġestjoni tas-sajd (RFMOs) bħalissa hija stabbilita skont approċċ fuq żewġ livelli. Deċiżjoni tal-Kunsill tistipula l-prinċipji ta’ gwida u l-orjentazzjonijiet tal-pożizzjoni tal-Unjoni fuq bażi pluriennali, u minn hemm ’il quddiem din il-pożizzjoni tiġi aġġustata għal kull laqgħa annwali permezz ta’ dokumenti informali tal-Kummissjoni li jridu jiġu diskussi fil-Grupp ta’ Ħidma tal-Kunsill.

               Għall-SPRFMO, dan l-approċċ jiġi implimentat mid-Deċiżjoni tal-Kunsill 9784/17 tat-30 ta' Mejju 2017, li tistipula l-pożizzjoni tal-Unjoni fl-SPRFMO għall-perjodu 2017-2021. Id-Deċiżjoni fiha prinċipji u orjentazzjonijiet ġenerali, iżda kemm jista' jkun tqis ukoll l-ispeċifiċitajiet tal-SPRFMO. Barra minn hekk, tistipula l-proċess standard għall-istabbiliment tal-pożizzjoni tal-Unjoni sena b'sena kif mitlub mill-Istati Membri.

               Id-Deċiżjoni tal-Kunsill 9784/17 ma tipprevedix rieżami tal-pożizzjoni tal-Unjoni fi ħdan l-SPRFMO qabel il-laqgħa annwali tal-2022. Madanakollu, il-maġġoranza l-kbira tad-Deċiżjonijiet tal-Kunsill, li jistipulaw il-pożizzjoni tal-Unjoni fid-diversi RFMOs li għalihom hija parti kontraenti, għandha ssirilhom reviżjoni qabel il-laqgħat annwali tal-2019 ta' dawk il-RFMOs. Għalhekk, biex tiġi promossa l-koerenza fost il-pożizzjonijiet tal-Unjoni fl-RFMOs kollha u biex jiġi sinkronizzat il-ħin għall-proċeduri tar-reviżjoni, huwa xieraq li tiġi antiċipata r-reviżjoni tal-pożizzjoni tal-Unjoni fl-SPRFMO għall-perjodu 2019-2023 u b'hekk tiġi sostitwita d-Deċiżjoni 9784/17.

               Id-Deċiżjoni 9784/17 inkorporat il-prinċipji u l-orjentazzjonijiet tal-politika komuni tas-sajd (PKS) il-ġdida, kif stabbiliti fir-Regolament (UE) Nru 1380/2013 tal-Parlament Ewropew u tal-Kunsill
                  2
               , filwaqt li tqis ukoll l-objettivi stipulati fil-Komunikazzjoni tal-Kummissjoni dwar id-dimensjoni esterna tal-PKS
                  3
               . Barra minn hekk, irranġat il-pożizzjoni tal-Unjoni għat-Trattat ta' Liżbona.

               Ir-reviżjoni attwali tqis, b’rabta mal-impatti tas-sajd, il-Komunikazzjoni mill-Kummissjoni lill-Parlament Ewropew, lill-Kunsill, lill-Kumitat Ekonomiku u Soċjali Ewropew u lill-Kumitat tar-Reġjuni dwar Strateġija Ewropea għall-plastik fl-ekonomija ċirkolari
                  4
               , il-Komunikazzjoni Konġunta mir-Rappreżentant Għoli tal-Unjoni għall-Affarijiet Barranin u l-Politika dwar is-Sigurtà u l-Kummissjoni Ewropea dwar Il-governanza internazzjonali tal-oċeani: aġenda għall-futur tal-oċeani tagħna
                  5
                u l-konklużjonijiet tal-Kunsill dwar dik il-Komunikazzjoni Konġunta
                  6
               .

               4.Bażi legali

               4.1.Bażi ġuridika proċedurali

               4.1.1.Prinċipji

               L-Artikolu 218(9) tat-Trattat dwar il-Funzjonament tal-Unjoni Ewropea (TFUE) jipprevedi deċiżjonijiet li jistabbilixxu “l-pożizzjonijiet li għandhom jiġu adottati f'isem l-Unjoni f'sede stabbilita fi ftehim, meta dik is-sede tintalab tadotta atti li jkollhom effetti legali, sakemm dawn ma jkunux atti li jissupplimentaw jew jemendaw il-qafas istituzzjonali tal-ftehim.”

               “Atti li jkollhom effetti legali” jinkludu atti li jkollhom effetti legali bis-saħħa tar-regoli tal-liġi internazzjoni li jirregolaw il-korp in kwistjoni, u l-istrumenti li m'għandhomx effett vinkolanti skont il-liġi internazzjoniali, iżda li “jistgħu jinfluwenzaw b’mod determinanti l-kontenut tal-leġiżlazzjoni adottata mil-leġiżlatura tal-UE”
                  7
               .

               4.1.2.Applikazzjoni għall-każ preżenti

               Il-Kummissjoni SPRFMO hija korp stabbilit minn ftehim, jiġifieri l-Konvenzjoni SPRFMO.

               L-atti li l-Kummissjoni SPRFMO hi mitluba tadotta jikkostitwixxu atti li għandhom effetti legali. L-atti previsti se jkunu vinkolanti skont il-liġi internazzjonali f’konformità mal-Artikolu 17 tal-Konvenzjoni SPRFMO u huma kapaċi jinfluwenzaw b’mod deċiżiv il-kontenut tal-leġiżlazzjoni tal-UE, inkluż:

               ·Ir-Regolament tal-Kunsill (KE) Nru 1005/2008 li jistabbilixxi sistema Komunitarja sabiex tipprevjeni, tiskoraġġixxi u telimina s-sajd illegali, mhux irrappurtat u mhux regolat (IUU)
                  8
               ;

               ·Ir-Regolament tal-Kunsill (KE) Nru 1224/2009 li jistabbilixxi sistema Komunitarja ta’ kontroll għall-iżgurar tal-konformità mar-regoli tal-Politika Komuni tas-Sajd
                  9
               ; u

               ·Ir-Regolament (UE) 2017/2403 tal-Parlament Ewropew u tal-Kunsill tat-12 ta’ Diċembru 2017 dwar il-ġestjoni sostenibbli ta’ flotot tas-sajd esterni
                  10
               .

               L-atti previsti ma jissupplimentawx jew ma jemendawx il-qafas istituzzjonali tal-Konvenzjoni SPRFMO.

               Għalhekk, il-bażi ġuridika proċedurali għad-Deċiżjoni proposta hija l-Artikolu 218(9) tat-TFUE.

               4.2.Bażi ġuridika sostantiva

               4.2.1.Prinċipji

               Il-bażi ġuridika sostantiva biex tittieħed Deċiżjoni skont l-Artikolu 218(9) tat-TFUE tiddependi primarjament mill-objettiv u mill-kontenut tal-att previst li fir-rigward tiegħu tittieħed pożizzjoni f’isem l-Unjoni. Jekk l-att ikollu żewġ għanijiet jew għandu żewġ komponenti, u jekk wieħed minn dawn l-għanijiet jew komponenti jkun jista’ jiġi identifikat bħala dak ewlieni, filwaqt li l-ieħor ikun sempliċiment inċidentali, id-Deċiżjoni skont l-Artikolu 218(9) tat-TFUE trid tkun imsejsa fuq bażi ġuridika sostantiva waħda, jiġifieri dik rikjesta mill-għan jew mill-komponent ewlieni jew predominanti.

               4.2.2.Applikazzjoni għall-każ preżenti

               L-objettiv ewlieni u l-kontenut tal-att previst jirrigwardaw is-sajd. Ir-Regolament (UE) Nru 1380/2013 huwa l-bażi legali għall-istabbiliment tal-prinċipji li għandhom jiġu riflessi f'din il-pożizzjoni.

               Għalhekk, il-bażi ġuridika sostantiva għad-Deċiżjoni proposta hija l-Artikolu 43(2) tat-TFUE. Id-Deċiżjoni għandha tissostitwixxi d-Deċiżjoni 9784/17.

               4.3.Konklużjoni

               Jenħtieġ li l-bażi ġuridika tad-Deċiżjoni proposta tkun l-Artikolu 43(2) TFUE, flimkien mal-Artikolu 218(9) TFUE.

               2019/0053 (NLE)

               Proposta għal

               DEĊIŻJONI TAL-KUNSILL

               li tikkonċerna l-pożizzjoni li għandha tittieħed f’isem l-Unjoni Ewropea, fl-Organizzazzjoni Reġjonali għall-Ġestjoni tas-Sajd fin-Nofsinhar tal-Paċifiku u li tħassar id-Deċiżjoni 9784/17

               IL-KUNSILL TAL-UNJONI EWROPEA,

               Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 43(2), flimkien mal-Artikolu 218(9) tiegħu,

               Wara li kkunsidra l-proposta mill-Kummissjoni Ewropea,

               Billi:

               (1)Bid-Deċiżjoni tal-Kunsill 2012/130/UE tat-3 ta' Ottubru 2011
                  11
               , l-Unjoni kkonkludiet il-Konvenzjoni dwar il-Konservazzjoni u l-Ġestjoni ta’ Riżorsi tas-Sajd f’Ibħra Miftuħa fin-Nofsinhar tal-Oċean Paċifiku (il-Konvenzjoni tal-SPRFMO), li stabbilixxiet il-Kummissjoni SPRFMO.

               (2)Il-Kummissjoni SPRFMO hija responsabbli mill-adozzjoni tal-miżuri għall-konservazzjoni u għall-ġestjoni fiż-żona biex jinkisbu l-objettivi tal-Konvenzjoni SPRFMO. Dawn il-miżuri jistgħu jsiru vinkolanti fuq l-Unjoni.

               (3)Ir-Regolament (UE) Nru 1380/2013 tal-Parlament Ewropew u tal-Kunsill
                  12
                jipprevedi li l-Unjoni għandha tiżgura li l-attivitajiet tas-sajd u tal-akkwakultura jkunu ambjentalment sostenibbli fit-tul u li jkunu ġestiti b’mod li huwa konsistenti mal-objettivi li jinkisbu benefiċċji ekonomiċi, soċjali u tal-impjieg, u li jikkontribwixxu għad-disponibbiltà tal-provvisti tal-ikel. Dan jipprevedi wkoll li l-Unjoni għandha tapplika l-approċċ prekawzjonarju għall-ġestjoni tas-sajd, u għandha tfittex li tiżgura li l-isfruttament tar-riżorsi bijoloġiċi ħajjin tal-baħar jirrestawra l-popolazzjoni tal-ispeċijiet mistada u jżommhom ’il fuq minn livelli li jistgħu jipproduċu r-rendiment massimu sostenibbli. Dan jipprevedi wkoll li l-Unjoni  tieħu miżuri ta’ ġestjoni u ta’ konservazzjoni bbażati fuq l-aqwa pariri xjentifiċi disponibbli, tappoġġja l-iżvilupp ta’ għarfien u pariri xjentifiċi, gradwalment telimina l-iskartar u tippromwovi metodi tas-sajd li jikkontribwixxu għal sajd aktar selettiv u l-evitar u t-tnaqqis, kemm jista' jkun, ta’ qabdiet mhux mixtieqa, u trażżan l-impatt tas-sajd fuq l-ekosistema marina u r-riżorsi tas-sajd. Barra minn hekk, ir-Regolament (UE) Nru 1380/2013 speċifikament jipprevedi li dawk l-objettivi u l-prinċipji għandhom jiġu applikati mill-Unjoni fit-twettiq tar-relazzjonijiet tas-sajd esterni tagħha.

               (4)Kif iddikjarat fil-Komunikazzjoni konġunta mir-Rappreżentant Għoli tal-Unjoni għall-Affarijiet Barranin u l-Politika ta' Sigurtà u l-Kummissjoni Ewropea dwar Il-Governanza Internazzjonali tal-oċeani: aġenda għall-futur tal-oċeani tagħna
                  13
               , u l-konklużjonijiet tal-Kunsill dwar dik il-Komunikazzjoni konġunta
                  14
               , il-promozzjoni ta' miżuri li jappoġġjaw u jtejbu l-effettività tal-organizzazzjonijiet reġjonali għall-ġestjoni tas-sajd (RFMOs) u, fejn rilevanti, itejbu l-governanza tagħhom, hija ċentrali għall-azzjoni tal-Unjoni f'dawn il-fora.

               (5)Il-Komunikazzjoni mill-Kummissjoni lill-Parlament Ewropew, lill-Kunsill, lill-Kumitat Ekonomiku u Soċjali Ewropew u lill-Kumitat tar-Reġjuni dwar Strateġija Ewropea għall-Plastik f’Ekonomija Ċirkolari
                  15
                tirreferi għal miżuri speċifiċi sabiex jitnaqqas kemm il-plastik u t-tniġġis tal-baħar, kif ukoll it-telf jew l-abbandun il-baħar tal-irkaptu tas-sajd.

               (6)Huwa xieraq li tiġi stabbilita l-pożizzjoni li għandha tittieħed f'isem l-Unjoni fil-Kummissjoni SPRFMO għall-perjodu 2019-2023, minħabba li l-miżuri ta' konservazzjoni u infurzar tal-SPRFMO jkunu vinkolanti fuq l-Unjoni u kapaċi li deċiżivament jinfluwenzaw il-kontenut tal-liġi tal-Unjoni, jiġifieri r-Regolament tal-Kunsill (KE) Nru 1005/2008
                  16
               ; ir-Regolament tal-Kunsill (KE) Nru 1224/2009
                  17
               ; u r-Regolament (UE) 2017/2403 tal-Parlament Ewropew u tal-Kunsill
                  18
               .

               (7)Id-Deċiżjoni tal-Kunsill 9784/17 ma tipprevedix rieżami tal-pożizzjoni tal-Unjoni fi ħdan il-Kummissjoni SPRFMO qabel il-laqgħa annwali tal-2022. Madankollu, il-maġġoranza l-kbira tad-Deċiżjonijiet tal-Kunsill li jistipulaw il-pożizzjoni tal-Unjoni fi ħdan l-RFMOs differenti li l-Unjoni hija parti kontraenti tagħhom, għandha ssirilhom reviżjoni qabel il-laqgħat annwali tal-2019 ta' dawk il-RFMOs. Għalhekk, biex tiġi promossa l-koerenza mtejba fil-pożizzjoni tal-Unjoni fl-RFMOs kollha u biex jiġi armonizzat il-proċess tar-reviżjoni, huwa xieraq li tiġi antiċipata r-reviżjoni tad-Deċiżjoni tal-Kunsill 9784/17
                  19
                u li tiġi mħassra billi tiġi sostitwita b'Deċiżjoni ġdida għall-perjodu 2019-2023

               (8)Fid-dawl tan-natura li qed tevolvi tar-riżorsi tas-sajd fiż-żona tal-Konvenzjoni SPRFMO u l-ħtieġa konsegwenti li l-pożizzjoni tal-Unjoni tqis l-iżviluppi l-ġodda, inkluż informazzjoni xjentifika ġdida u informazzjoni rilevanti oħra imressqa qabel jew matul il-laqgħat tal-Kummissjoni tal-SPRFMO, jenħtieġ li jiġu stabbiliti proċeduri, f’konformità mal-prinċipju tal-koperazzjoni leali bejn l-istituzzjonijiet tal-Unjoni mnaqqax fl-Artikolu 13(2) tat-Trattat tal-Unjoni Ewropea (TUE), għall-ispeċifikazzjoni minn sena għal sena tal-pożizzjoni tal-Unjoni għall-perjodu 2019-2023.

               ADOTTA DIN ID-DEĊIŻJONI:

               Artikolu 1

               Il-pożizzjoni li għandha tittieħed f'isem l-Unjoni fil-laqgħat tal-Kummissjoni tal-Organizzazzjoni Reġjonali għall-Ġestjoni tas-Sajd fin-Nofsinhar tal-Paċifiku (SPRFMO) hija stipulata fl-Anness I.

               Artikolu 2

               L-ispeċifikazzjoni minn sena għal sena tal-pożizzjoni tal-Unjoni li għandha tittieħed fil-laqgħat tal-Kummissjoni tal-SPRFMO għandha ssir skont l-Anness II.

               Artikolu 3

               Il-pożizzjoni tal-Unjoni stipulata fl-Anness I għandha tiġi vvalutata u, fejn xieraq, riveduta mill-Kunsill fuq proposta mill-Kummissjoni, l-aktar tard, għal-laqgħa annwali tal-Kummissjoni tal-SPRFMO fl-2024.

               Artikolu 4

               Id-Deċiżjoni 9784/17 tat-30 ta' Mejju 2017 hija mħassra.

               Artikolu 5

               Din id-Deċiżjoni hija indirizzata lill-Kummissjoni.

               Magħmul fi Brussell,

                     Għall-Kunsill

                     Il-President

                     (1)

                        Id-Deċiżjoni tal-Kunsill 2012/130/UE tat-3 ta' Ottubru 2011 dwar l-approvazzjoni, f'isem l-Unjoni Ewropea, tal-Konvenzjoni dwar il-Konservazzjoni u l-Ġestjoni ta' Riżorsi tas-Sajd f'Ibħra Miftuħa fin-Nofsinhar tal-Oċean Paċifiku (ĠU L 67, 6.3.2012, p. 1).

                     (2)

                        Ir-Regolament (UE) Nru 1380/2013 tal-Parlament Ewropew u tal-Kunsill dwar il-Politika Komuni tas-Sajd, li jemenda r-Regolamenti tal-Kunsill (KE) Nru 1954/2003 u (KE) Nru 1224/2009 u li jħassar ir-Regolamenti tal-Kunsill (KE) Nru 2371/2002 u (KE) Nru 639/2004 u d-Deċiżjoni tal-Kunsill 2004/585/KE (ĠU L 354, 28.12.2013, p. 22).

                     (3)

                        COM(2011) 424, 13.7.2011.

                     (4)

                        COM(2018) 28 finali, 16.1.2018.

                     (5)

                        JOIN(2016) 49 finali, 10.11.2016.

                     (6)

                        7348/1/17 REV 1, 24.3.2017.

                     (7)

                        Is-Sentenza tal-Qorti tal-Ġustizzja tas-7 ta’ Ottubru 2014, Il-Ġermanja vs Il-Kunsill, C-399/12, ECLI:EU:C:2014:2258, il-paragrafi 61 sa 64.

                     (8)

                        ĠU L 286, 29.10.2008, p. 1.

                     (9)

                        ĠU L 343, 22.12.2009, p. 1.

                     (10)

                        ĠU L 347, 28.12.2017, p. 81.

                     (11)

                        Id-Deċiżjoni tal-Kunsill 2012/130/UE tat-3 ta' Ottubru 2011 dwar l-approvazzjoni, f'isem l-Unjoni Ewropea, tal-Konvenzjoni dwar il-Konservazzjoni u l-Ġestjoni ta' Riżorsi tas-Sajd f'Ibħra Miftuħa fin-Nofsinhar tal-Oċean Paċifiku (ĠU L 67, 6.3.2012, p. 1).

                     (12)

                        Ir-Regolament (UE) Nru 1380/2013 tal-Parlament Ewropew u tal-Kunsill tal-11 ta' Diċembru 2013 dwar il-Politika Komuni tas-Sajd, li jemenda r-Regolamenti tal-Kunsill (KE) Nru 1954/2003 u (KE) Nru 1224/2009 u li jħassar ir-Regolamenti tal-Kunsill (KE) Nru 2371/2002 u (KE) Nru 639/2004 u d-Deċiżjoni tal-Kunsill 2004/585/KE (ĠU L 354, 28.12.2013, p. 22).

                     (13)

                        JOIN(2016) 49 finali tal-10.11.2016.

                     (14)

                        7348/1/17 REV 1 tal-24.3.2017.

                     (15)

                        COM(2018) 28 finali, 16.1.2018.

                     (16)

                        Ir-Regolament tal-Kunsill (KE) Nru 1005/2008 li jistabbilixxi sistema Komunitarja sabiex tipprevjeni, tiskoraġġixxi u telimina sajd illegali, mhux irrappurtat u mhux irregolat, li jemenda r-Regolamenti (KEE) Nru 2847/93, (KE) Nru 1936/2001 u (KE) Nru 601/2004 u li jħassar ir-Regolamenti (KE) Nru 1093/94 u (KE) Nru 1447/1999 (ĠU L 286, 29.10.2008, p. 1).

                     (17)

                        Ir-Regolament tal-Kunsill (KE) Nru 1224/2009 tal-20 ta' Novembru 2009 li jistabbilixxi sistema Komunitarja ta' kontroll għall-iżgurar tal-konformità mar-regoli tal-Politika Komuni tas-Sajd, li jemenda r-Regolamenti (KE) Nru 847/96, (KE) Nru 2371/2002, (KE) Nru 811/2004, (KE) Nru 768/2005, (KE) Nru 2115/2005, (KE) Nru 2166/2005, (KE) Nru 388/2006, (KE) Nru 509/2007, (KE) Nru 676/2007, (KE) Nru 1098/2007, (KE) Nru 1300/2008, (KE) Nru 1342/2008 u li jħassar ir-Regolamenti (KEE) Nru 2847/93, (KE) Nru 1627/94 u (KE) Nru 1966/2006 (ĠU L 343, 22.12.2009, p. 1).

                     (18)

                        Ir-Regolament (UE) 2017/2403 tal-Parlament Ewropew u tal-Kunsill tat-12 ta' Diċembru 2017 dwar il-ġestjoni sostenibbli ta' flotot tas-sajd esterni, u li jħassar ir-Regolament tal-Kunsill (KE) Nru 1006/2008 (ĠU L 347, 28.12.2017, p. 81).

                     (19)

                        Id-Deċiżjoni tal-Kunsill tat-30 ta' Mejju 2017 li tistipula l-pożizzjoni li għandha tiġi adottata f'isem l-Unjoni Ewropea, fl-Organizzazzjoni Reġjonali għall-Ġestjoni tas-Sajd fin-Nofsinhar tal-Paċifiku (SPRFMO) u li tħassar id-Deċiżjoni tal-Kunsill tal-25 ta' Ottubru 2012 dwar l-istabbiliment tal-pożizzjoni tal-Unjoni li għandha tiġi adottata fl-Organizzazzjoni Reġjonali għall-Ġestjoni tas-Sajd fin-Nofsinhar tal-Paċifiku.

    ---documentbreak---

               IL-KUMMISSJONI EWROPEA
            Brussell, 6.3.2019
            COM(2019) 97 final
            ANNESSI
            tal-
            proposta għal Deċiżjoni tal-Kunsill
            li tikkonċerna l-pożizzjoni li għandha tittieħed f’isem l-Unjoni Ewropea, fl-Organizzazzjoni Reġjonali għall-Ġestjoni tas-Sajd fin-Nofsinhar tal-Paċifiku u li tħassar id-Deċiżjoni 9784/17

               ANNESS I

               Il-pożizzjoni li għandha tittieħed f'isem l-Unjoni fl-Organizzazzjoni Reġjonali għall-Ġestjoni tas-Sajd fin-Nofsinhar tal-Paċifiku (SPRFMO)

               1.PRINĊIPJI

               Fil-qafas tal-SPRFMO, l-Unjoni għandha:

               a) taġixxi fi qbil mal-objettivi u l-prinċipji segwiti mill-Unjoni fi ħdan il-politika komuni tas-sajd (PKS), b’mod partikolari permezz tal-approċċ prekawzjonarju u l-għanijiet relatati mar-rendiment massimu sostenibbli kif stipulat fl-Artikolu 2(2) tar-Regolament (UE) Nru 1380/2013, li tiġi promossa l-implimentazzjoni ta’ approċċ ibbażat fuq l-ekosistema għall-ġestjoni tas-sajd, li jiġu evitati u jitnaqqsu kemm jista’ jkun il-qabdiet mhux mixtieqa, u li gradwalment jiġi eliminat il-qbid skartat, u li jiġi minimizzat l-impatt tal-attivitajiet tas-sajd fuq l-ekosistemi tal-baħar u l-ħabitats tagħhom, kif ukoll, permezz tal-promozzjoni ta’ sajd ekonomikament vijabbli u kompetittiv tal-Unjoni, li jkun provdut livell tal-għajxien ġust għal dawk li jiddependu mill-attivitajiet tas-sajd u filwaqt li jitqiesu l-interessi tal-konsumaturi;

               b) taħdem lejn involviment xieraq tal-partijiet interessati fil-fażi tal-preparazzjoni għall-miżuri SPRFMO u tiżgura li l-miżuri adottati fi ħdan l-SPRFMO jkunu fi qbil mal-objettivi tal-Konvenzjoni SPRFMO;

               c) tiżgura li l-miżuri adottati fi ħdan l-SPRFMO jkunu konsistenti mal-liġi internazzjonali, u partikolarment mad-dispożizzjonijiet tal-Konvenzjoni tan-NU dwar il-Liġi tal-Baħar tal-1982, mal-Ftehim tan-NU relatat mal-Konservazzjoni u l-Ġestjoni tal-Istokkijiet tal-Ħut Transżonali u tal-Ħut li Jpassi Ħafna tal-1995 u mal-Ftehim għall-promozzjoni tal-konformità mal-miżuri internazzjonali tal-konservazzjoni u l-ġestjoni tal-bastimenti tas-sajd fl-ibħra miftuħa tal-1993; u mal-Ftehim tal-2009 dwar il-Miżuri tal-Organizzazzjoni tal-Ikel u tal-Agrikoltura tal-Istat tal-Port;

               d) tippromwovi pożizzjonijiet konsistenti mal-aħjar prattiċi għall-organizzazzjonijiet reġjonali għall-ġestjoni tas-sajd (RFMOs, regional fisheries management organisations) fl-istess żona;

               e) tfittex konsistenza u sinerġija mal-politika li qed issegwi l-Unjoni bħala parti mir-relazzjonijiet bilaterali tas-sajd ma’ pajjiżi terzi, u tiżgura l-koerenza mal-politiki l-oħrajn tagħha, b’mod partikolari fil-qasam tar-relazzjonijiet esterni, tal-impjiegi, tal-ambjent, tal-kummerċ, tal-iżvilupp, tar-riċerka u tal-innovazzjoni;

               f)tiżgura li l-impenji internazzjonali tal-Unjoni jiġu rispettati;

               g) tkun konformi mal-Konklużjonijiet tal-Kunsill tad-19 ta' Marzu 2012 dwar il-Komunikazzjoni tal-Kummissjoni dwar id-dimensjoni esterna tal-politika komuni tas-sajd
                  1
               ;

               h) timmira li toħloq kundizzjonijiet ekwi għall-flotta tal-Unjoni fi ħdan iż-Żona tal-Konvenzjoni SPRFMO abbażi tal-istess prinċipji u standards bħal dawk applikabbli skont id-dritt tal-Unjoni, u li tippromwovi l-implimentazzjoni uniformi ta' dawk il-prinċipji u ta' dawk l-istandards.

               i) tkun konformi mal-Komunikazzjoni Konġunta mir-Rappreżentant Għoli tal-Unjoni għall-Affarijiet Barranin u l-Politika ta' Sigurtà u l-Kummissjoni Ewropea dwar Il-governanza internazzjonali tal-oċeani: aġenda għall-futur tal-oċeani tagħna
                  2
               , kif ukoll il-konklużjonijiet tal-Kunsill dwar dik il-Komunikazzjoni Konġunta
                  3
                u tippromwovi miżuri li jappoġġjaw u jtejbu l-effettività tal-SPRFMO u, fejn rilevanti, itejbu l-governanza u l-prestazzjoni tagħha (b'mod partikolari fir-rigward tax-xjenza, tal-konformità, tat-trasparenza u tat-teħid tad-deċiżjonijiet) bħala kontribut għall-ġestjoni sostenibbli tal-oċeani fid-dimensjonijiet kollha tagħha;

               j) tippromwovi l-koordinazzjoni bejn l-RFMOs u l-konvenzjonijiet tal-ibħra reġjonali (RSCs) u l-kooperazzjoni mal-organizzazzjonijiet globali, fejn applikabbli, fi ħdan il-mandati tagħhom, kif xieraq;

               k)tippromwovi l-mekkaniżmi ta' kooperazzjoni fost l-RFMOs mhux tat-tonn simili għall-hekk imsejjaħ proċess ta' Kobe għall-RFMOs tat-tonn.

               2.ORJENTAZZJONIJIET

               Fejn xieraq, l-Unjoni għandha tagħmel ħilitha sabiex tappoġġa l-adozzjoni mill-SPRFMO tal-azzjonijiet li ġejjin:

               a) miżuri għall-konservazzjoni u għall-ġestjoni għar-riżorsi tas-sajd fiż-Żona tal-Konvenzjoni abbażi tal-aħjar pariri xjentifiċi disponibbli, inklużi l-Qabdiet Totali Permissibbli (TACs) u l-kwoti jew regolazzjoni tal-isforz għal riżorsi bioloġiċi tal-baħar ħajjin irregolati mill-SPRFMO, li jiksbu r-rata ta' esplojtazzjoni tar-rendiment massimu sostenibbli, fuq bażi progressiva u inkrementali, sa mhux aktar tard mill-2020. Fejn meħtieġ, dawk il-miżuri ta' konservazzjoni u ġestjoni għandhom jinkludu miżuri speċifiċi għal stokkijiet, li jsofru minn sajd eċċessiv biex iżommu l-isforz tas-sajd f'konformità mal-opportunitajiet tas-sajd disponibbli;

               b) miżuri għall-prevenzjoni, l-iskoraġġiment u l-eliminazzjoni ta' attivitajiet tas-sajd illegali, mhux rappurtati u mhux regolati (IUU) fiż-Żona tal-Konvenzjoni, inkluż il-lista tal-bastimenti IUU;

               c) miżuri għall-ġestjoni, il-kontroll u s-sorveljanza fiż-żona tal-Konvenzjoni sabiex tiġi żgurata l-effiċjenza tal-kontroll u tal-konformità mal-miżuri adottati fi ħdan l-SPRFMO;

               d) miżuri biex jiġi minimizzat l-impatt negattiv tal-attivitajiet tas-sajd fuq il-bijodiversità u l-ekosistemi tal-baħar u l-ħabitats tagħhom, inklużi miżuri għat-tnaqqis tat-tniġġis tal-baħar u l-prevenzjoni tar-rimi tal-plastik fil-baħar u t-tnaqqis tal-impatt tal-plastik preżenti fil-baħar fuq il-bijodiversità u l-ekosistemi tal-baħar, miżuri protettivi għal ekosistemi tal-baħar vulnerabbli fiż-żona tal-Konvenzjoni SPRFMO fi qbil mal-Konvenzjoni SPRFMO u l-Linji Gwida Internazzjonali tal-FAO għall-Ġestjoni tas-Sajd fl-Ibħra Fondi fil-Baħar Miftuħ, miżuri biex jiġi evitat u jitnaqqas kemm jista' jkun il-qbid mhux mixtieq, inkluż b'mod partikolari l-ispeċijiet tal-baħar vulnerabbli, u biex gradwalment jiġi eliminat il-qbid skartat.

               e)miżuri biex jitnaqqas l-impatt ta' Rkaptu tas-Sajd Abbandunat, Mitluf jew inkella Skartat (ALDFG, Abandoned, Lost or Otherwise Discarded Fishing Gear) fl-oċean u biex tiġi ffaċilitata l-identifikazzjoni u l-irkupru ta' tali rkaptu;

               f) miżuri li l-għan tagħhom huwa l-projbizzjoni tas-sajd imwettaq biss bl-iskop tal-ġbir ta’ xewk tal-klieb il-baħar u li jirrikjedu li l-klieb il-baħar kollha jitħattew l-art b’kull xewka mwaħħla magħhom b’mod naturali;

               h)rakkomandazzjonijiet, fejn xieraq u sal-punt permess fid-dokumenti kostitwenti relevanti, li jħeġġu l-implimentazzjoni tal-Konvenzjoni dwar ix-Xogħol fis-Sajd tal-Organizzazzjoni Internazzjonali tax-Xogħol (ILO);

               i)approċċi komuni ma' RFMOs oħrajn, fejn xieraq, b'mod partikolari dawk involuti fil-ġestjoni tas-sajd fl-istess reġjun;

               j) miżuri tekniċi addizzjonali abbażi tal-pariri mill-korpi sussidjarji u mill-gruppi ta' ħidma tal-SPRFMO.

               ANNESS II

               L-ispeċifikazzjoni minn sena għal sena tal-pożizzjoni tal-Unjoni li għandha tittieħed

               fil-laqgħat tal-Organizzazzjoni Reġjonali għall-Ġestjoni tas-Sajd fin-Nofsinhar tal-Paċifiku

               Qabel kull laqgħa tal-Kummissjoni tas-SPRFMO, meta dak il-korp jintalab jadotta deċiżjonijiet li jkollhom effetti legali fuq l-Unjoni, għandhom jittieħdu l-passi meħtieġa biex il-pożizzjoni li għandha tiġi espressa f'isem l-Unjoni tqis l-aktar informazzjoni xjentifika riċenti u informazzjoni relevanti oħra trażmessa lill-Kummissjoni Ewropea, f'konformità mal-prinċipji u l-orjentazzjonijiet stabbiliti fl-Anness I.

               Għal dan il-għan u abbażi ta' dik l-informazzjoni, il-Kummissjoni Ewropea għandha tibgħat lill-Kunsill, jew lil korpi preparatorji tiegħu, fi żmien suffiċjenti qabel kull laqgħa tal-Kummissjoni tas-SPRFMO, dokument bil-miktub li jistabbilixxi d-dettalji tal-ispeċifikazzjoni proposta tal-pożizzjoni tal-Unjoni għal diskussjoni u approvazzjoni tad-dettalji tal-pożizzjoni li għandha tiġi espressa f'isem l-Unjoni.

               Jekk waqt laqgħa tal-Kummissjoni SPRFMO ma jkunx jista' jintlaħaq qbil, inkluż fuq il-post, sabiex il-pożizzjoni tal-Unjoni tqis l-elementi l-ġodda, il-kwistjoni għandha tintbagħat lill-Kunsill jew lill-korpi preparatorji tiegħu.

                     (1)

                        7087/12 REV 1 ADD 1 COR 1.

                     (2)

                        JOIN(2016) 49 finali tal-10.11.2016.

                     (3)

                        7348/1/17 REV 1 tal-24.3.2017.


               IL-KUMMISSJONI EWROPEA
            Brussell, 3.6.2019
            COM(2019) 262 final
            2019/0129(NLE)
            Proposta għal
            DEĊIŻJONI TAL-KUNSILL
            dwar il-pożizzjoni li għandha tittieħed f’isem l-Unjoni Ewropea fil-Kunsill tal-Organizzazzjoni Dinjija Doganali b’rabta mar-Rakkomandazzjoni tad-WCO skont l-Artikolu 16 li jemenda s-Sistema Armonizzata

               2019/0129 (NLE)

               Proposta għal

               DEĊIŻJONI TAL-KUNSILL

               dwar il-pożizzjoni li għandha tittieħed f’isem l-Unjoni Ewropea fil-Kunsill tal-Organizzazzjoni Dinjija Doganali b’rabta mar-Rakkomandazzjoni tad-WCO skont l-Artikolu 16 li jemenda s-Sistema Armonizzata

               MEMORANDUM TA’ SPJEGAZZJONI

               1.
                     Suġġett tal-proposta

               Din il-proposta tikkonċerna d-deċiżjoni li tistabbilixxi l-pożizzjoni li għandha tittieħed f’isem l-Unjoni fil-Kunsill tal-Organizzazzjoni Dinjija Doganali b’rabta mal-adozzjoni prevista ta’ abbozz ta’ Rakkomandazzjoni dwar l-emenda tan-Nomenklatura tas-Sistema Armonizzata (SA).

               2.
                     Kuntest tal-proposta

               2.1.
                     Il-Konvenzjoni Internazzjonali dwar is-Sistema Armonizzata għad-Deskrizzjoni u l-Kodifika ta’ Oġġetti

               Il-Konvenzjoni Internazzjonali dwar is-Sistema Armonizzata għad-Deskrizzjoni u l-Kodifika ta’ Oġġetti (“il-Ftehim”) għandha l-għan li tiffaċilita l-kummerċ internazzjonali u l-ġbir, it-tqabbil u l-analiżi tal-istatistika, b’mod partikolari dawk dwar il-kummerċ internazzjonali. Bħala Anness din tinkludi n-Nomenklatura tas-SA li hija sistema armonizzata internazzjonali li tippermetti lill-pajjiżi parteċipanti jikklassifikaw oġġetti tal-kummerċ fuq bażi komuni għal skopijiet doganali. B’mod partikolari, in-Nomenklatura tas-SA tinkludi d-deskrizzjoni tal-oġġetti, li jidhru bħala intestaturi u subintestaturi, u l-kodiċijiet numeriċi relatati tagħhom, fuq il-bażi ta’ sistema ta’ kodiċi b’sitt figuri. In-Nomenklatura tas-SA tiġi riveduta kull ħames snin
                  1
               . Din hi applikata minn aktar minn 190 amministrazzjoni minn madwar id-dinja; konsegwentement, aktar minn 98 % tal-oġġetti kollha tal-kummerċ fid-dinja jiġu klassifikati skont din.

               Il-Ftehim daħal fis-seħħ fl-1 ta’ Jannar 1988.

               L-Unjoni Ewropea u l-Istati Membri kollha huma partijiet għall-Ftehim
                  2
               .

               2.2.
                     L-Organizzazzjoni Dinjija Doganali (WCO)

               L-Organizzazzjoni Dinjija Doganali (WCO), imwaqqfa fl-1952 bħala l-Kunsill għall-Kooperazzjoni Doganali, hija korp intergovernattiv indipendenti b’missjoni li jsaħħaħ l-effikaċja u l-effiċjenza tal-amministrazzjonijiet Doganali. Id-WCO toffri lill-Membri tagħha firxa ta’ Konvenzjonijiet u ta’ strumenti internazzjonali oħra, kif ukoll assistenza teknika u servizzi ta’ taħriġ. Illum il-ġurnata, id-WCO tirrappreżenta 182 amministrazzjoni Doganali minn madwar id-dinja.

               Il-korp regolatorju tad-WCO hu l-Kunsill, li jibbaża ruħu fuq il-kompetenza u l-ħiliet ta’ Segretarjat u fuq firxa ta’ kumitati tekniċi u konsultattivi biex iwettaq il-missjoni tiegħu.

               Il-Kumitat tekniku fid-WCO, li hu inkarigat mix-xogħol preparatorju relatat mal-Ftehim, hu l-Kumitat tas-SA. Il-kompiti ewlenin tal-Kumitat tas-SA huma dawn li ġejjin:

               ·Jiżgura l-interpretazzjoni u l-applikazzjoni uniformi tat-testi legali tas-Sistema Armonizzata, inkluż billi jsib soluzzjonijiet għat-tilwimiet dwar il-klassifikazzjoni bejn Partijiet Kontraenti, u b’hekk jiffaċilita l-kummerċ;

               ·Jipproponi emendi u aġġornamenti għas-Sistema Armonizzata biex din tirrifletti l-iżviluppi fit-teknoloġija u t-tibdiliet fix-xejriet tal-kummerċ kif ukoll ħtiġijiet oħra tal-utenti tas-Sistema Armonizzata;

               ·Jippromwovi l-applikazzjoni mifruxa tas-Sistema Armonizzata u jeżamina mistoqsijiet ġenerali u kwistjonijiet ta’ politika relatati magħha.

               Il-Kunsill tad-WCO jeżamina proposti ta’ emendi għall-Ftehim, imħejjija mill-Kumitat tas-SA, u jista’ jirrakkomandahom lill-Partijiet Kontraenti. L-emendi rakkomandati mill-Kunsill tad-WCO jitqiesu aċċettati jekk l-ebda Parti Kontraenti ma tippreżenta oġġezzjoni fi żmien sitt xhur minn meta jiġu notifikati.

               Il-pożizzjonijiet li għandhom jittieħdu mill-Unjoni fid-WCO dwar is-SA huma koordinati mal-Istati Membri. L-Unjoni u l-Istati Membri tagħha flimkien għandhom vot wieħed biss fil-Kunsill tad-WCO.

               2.3.
                     L-att previst tal-Kunsill tad-WCO

               Fis-sessjonijiet numru 133/134 tiegħu (27-29 ta’ Ġunju 2019) il-Kunsill tad-WCO għandu jadotta r-Rakkomandazzjoni skont l-Artikolu 16 tal-Konvenzjoni tas-SA dwar l-emendi tan-Nomenklatura tas-SA (“l-att previst”). In-Nomenklatura riveduta tas-SA se tidħol fis-seħħ fl-2022.

               It-tħejjija tar-Rakkomandazzjoni twettqet bejn id-19 u d-29 ta’ Marzu 2019, matul is-sessjoni numru tlieta u sittin tal-Kumitat tas-SA.

               L-abbozz tar-rakkomandazzjoni jinkludi 355 sett ta’ emendi tan-Nomenklatura tas-SA li għandhom l-għan li jirriflettu l-evoluzzjoni tax-xejriet kummerċjali, l-iżvilupp ta’ teknoloġiji ġodda u l-ħtieġa li n-nomenklatura tiġi modernizzata jew adattata għall-ambjent tagħha. B’mod partikolari, l-emendi proposti:

               –Jissimplifikaw in-Nomenklatura billi jħassru intestaturi u subintestaturi b’volum baxx ta’ kummerċ, biex b’hekk iżommu s-SA aġġornata u konformi mal-evoluzzjoni tal-prodotti.

               –Jiffaċilitaw il-klassifikazzjoni b’koerenza mal-istandards internazzjonali applikabbli, jew billi jqisu l-prodotti l-ġodda jew l-evoluzzjoni tal-kompożizzjoni tal-prodotti (prodotti tat-terapija taċ-ċelloli, stampaturi 3D, skrins ċatti, jogurts, prodotti tal-ikel tal-insetti, żejt taż-żebbuġa verġni, prodotti tat-tabakk ġodda, droni, semikondutturi u transdjusers, eċċ.).

               –Jallinjaw aħjar il-verżjonijiet Franċiżi u Ingliżi tan-Nomenklatura sabiex tiġi żgurata applikazzjoni uniformi u jitnaqqsu d-diverġenzi eżistenti jew potenzjali fil-klassifikazzjoni.

               –Jiffaċilitaw il-ġlieda kontra l-frodi u l-kummerċ illegali u l-protezzjoni tas-saħħa u tal-ambjent billi joħolqu intestaturi u subintestaturi f’diversi oqsma (djamanti sintetiċi, sustanzi kimiċi, beni kulturali, fentanil, skart, eċċ.).

               Il-proposti ġew ippreżentati minn Organizzazzjonijiet Internazzjonali (il-Proċess ta’ Kimberley, l-FAO, il-Konvenzjonijiet ta' Basilea u ta’ Rotterdam, il-Kunsill Internazzjonali taż-Żebbuġ, eċċ.), mill-Partijiet Kontraenti u mis-Segretarjat tad-WCO. Fost dawn l-emendi hemm diversi proposti ppreżentati mill-UE (pereżempju dwar il-pjanċi fotosensittivi u termosensittivi, id-drappijiet laminati, id-dgħajjes li jintefħu, it-tessuti elettroniċi, il-fibri tal-ħġieġ, l-istampaturi 3D, iċ-ċeramika refrattarja, il-makkinarju tal-forġa, il-jogurt, in-Nota 3 tal-Kapitolu 27, il-lapsijiet li jintlewew).

               L-abbozz tar-Rakkomandazzjoni huwa inkluż bħala l-Anness R tar-rapport tal-laqgħa numru 63 tal-Kumitat tas-SA f’Marzu 2019 (Dok. NC2626B1b-HSC/63/Marzu 2019).

               3.
                     Pożizzjoni li trid tittieħed f’isem l-Unjoni

               Il-pożizzjoni proposta għandha l-għan li tesprimi sostenn għall-abbozz tar-Rakkomandazzjoni dwar l-emenda tan-Nomenklatura tas-SA.

               Huwa importanti għall-UE li tali Rakkomandazzjoni tiġi adottata peress li għandha l-għan li taġġorna u timmodernizza n-Nomenklatura tas-SA u tissimplifika u tiffaċilita l-klassifikazzjoni tal-prodotti. Ta’ min jinnota wkoll li l-UE kienet wieħed mill-kontributuri ewlenin għal dan l-eżerċizzju ta’ modernizzar peress li f’dan iċ-ċiklu ta’ reviżjoni ssottomettiet parti kbira mill-proposti f’dan ir-rigward.

               Il-konsultazzjonijiet twettqu b’mod kontinwu mal-Istati Membri fi ħdan il-Grupp ta’ Esperti Doganali — Is-Settur tal-Koordinazzjoni SA/WCO, u fi ħdan il-Kunsill, u fejn meħtieġ, mas-servizzi tal-Kummissjoni.

               B’rabta mal-emendi li jikkonċernaw il-prodotti tat-tabakk ġodda, il-pożizzjoni tal-UE ġiet stabbilita permezz ta’ Deċiżjoni tal-Kunsill qabel is-sessjoni tal-Kumitat tas-SA hawn fuq imsemmija
                  3
               . Peress li d-Deċiżjoni tal-Kunsill kienet tiddevja mill-proposta tal-Kummissjoni, il-Kummissjoni għamlet dikjarazzjoni
                  4
                li tfakkar fil-ħidma li qed titwettaq bħalissa mill-Konvenzjoni ta’ Qafas dwar il-Kontroll fuq it-Tabakk tad-WHO fir-rigward tan-natura tal-emissjonijiet prodotti mill-prodotti tat-tabakk ġodda, u li tfakkar li jista’ jkun meħtieġ li r-riżultati jiġu indirizzati fi stadju ulterjuri jekk ikun hemm evidenza ġdida rilevanti għall-valutazzjoni tal-karatteristiċi oġġettivi u l-proprjetajiet ta’ tali prodotti għall-finijiet doganali.

               Għaldaqstant, il-pożizzjoni proposta hi kif ġejja:

               –Fir-rigward tar-Rakkomandazzjoni, l-Unjoni jenħtieġ li tappoġġa l-adozzjoni tar-Rakkomandazzjoni.

               –Skont il-każ, l-Unjoni jenħtieġ li tappoġġa wkoll l-emendi editorjali ulterjuri li jistgħu jiġu proposti mis-Segretarjat tad-WCO.

               Il-pożizzjoni proposta tal-UE hi allinjata mal-politika Doganali stabbilita u mal-ġurisprudenza tal-Qorti tal-Ġustizzja tal-Unjoni Ewropea għall-klassifikazzjoni tal-oġġetti wara l-importazzjoni skont il-karatteristiċi u l-proprjetajiet oġġettivi tagħhom.

               Il-pożizzjoni proposta hi meħtieġa biex l-UE tkun tista’ tesprimi pożizzjoni fil-Kunsill tad-WCO li jmiss.

               4.
                     Bażi ġuridika

               4.1.1.
                     Prinċipji

               L-Artikolu 218(9) tat-Trattat dwar il-Funzjonament tal-Unjoni Ewropea (TFUE) jipprevedi deċiżjonijiet li jistabbilixxu “l-pożizzjonijiet li għandhom jiġu adottati f'isem l-Unjoni f'sede stabbilita fi ftehim, meta dik is-sede tintalab tadotta atti li jkollhom effetti legali, sakemm dawn ma jkunux atti li jissupplimentaw jew jemendaw il-qafas istituzzjonali tal-ftehim.”

               Il-kunċett ta’ “atti li jkollhom effetti legali” jinkludi l-atti li jkollhom effetti legali skont ir-regoli tad-dritt internazzjonali li jirregola l-korp ikkonċernat. Dan jinkludi wkoll l-istrumenti li ma għandhomx effett vinkolanti skont id-dritt internazzjonali, iżda li “jistgħu jinfluwenzaw b’mod determinanti l-kontenut tal-leġiżlazzjoni adottata mil-leġiżlatur tal-Unjoni”
                  5
               .

               Għaldaqstant, il-bażi ġuridika proċedurali għad-deċiżjoni proposta li tistabbilixxi l-pożizzjoni li għandha tiġi adottata f’isem l-Unjoni u rigward l-att previst hi l-Artikolu 218(9) tat-TFUE.

               4.1.2.
                     Applikazzjoni għall-każ preżenti

               Il-Kunsill tad-WCO hu korp imwaqqaf permezz ta’ ftehim, jiġifieri l-Konvenzjoni li Tistabbilixxi Kunsill għall-Kooperazzjoni Doganali tal-15 ta’ Diċembru 1950. Skont il-Konvenzjoni Internazzjonali dwar is-Sistema Armonizzata għad-Deskrizzjoni u l-Kodifika ta’ Oġġetti, hu l-korp responsabbli għall-ħruġ ta’ rakkomandazzjonijiet lill-Partijiet Kontraenti għall-emendar ta’ din il-Konvenzjoni.

               F’konformità mal-Artikolu 16 tal-Konvenzjoni tas-SA, fil-laqgħa ta’ Ġunju tiegħu, il-Kunsill tad-WCO hu mistenni jirrakkomanda lill-Partijiet Kontraenti tas-SA emenda tal-Anness ta’ din il-Konvenzjoni (in-Nomenklatura tas-SA), li titqies bħal aċċettata fi żmien sitt xhur sakemm ma toġġezzjonax xi Parti Kontraenti. Skont id-dritt internazzjonali, l-emendi aċċettati huma vinkolanti fuq il-Partijiet Kontraenti kollha ladarba jidħlu fis-seħħ u n-nomenklatura tariffarja/statistika ta’ kull Parti Kontraenti trid tinġieb f’konformità mas-Sistema Armonizzata emendata. Għalhekk, ladarba tiġi aċċettata, ir-Rakkomandazzjoni tiġi inkorporata fil-leġiżlazzjoni tal-UE, jiġifieri: L-Anness 1 tar-Regolament tal-Kunsill (KEE) Nru 2658/87 dwar in-nomenklatura tat-tariffa u l-istatistika u dwar it-Tariffa Doganali Komuni ta’ Dwana. Dan minħabba li l-Artikolu 2. (a) tal-imsemmi Regolament jiddikjara “2.  In-nomenklatura magħquda għandha tiġbor fiha: (a) in-nomenklatura tas-sistema armonizzata;”

               L-att previst ma jissupplimentax jew ma jemendax il-qafas istituzzjonali tal-Ftehim.

               Għaldaqstant, il-bażi ġuridika proċedurali għad-deċiżjoni proposta hija l-Artikolu 218(9) tat-TFUE.

               4.2.
                     Bażi ġuridika sostantiva

               4.2.1.
                     Prinċipji

               Il-bażi ġuridika sostantiva biex tittieħed deċiżjoni skont l-Artikolu 218(9) tat-TFUE tiddependi primarjament mill-objettiv u mill-kontenut tal-att previst li dwaru tittieħed pożizzjoni f’isem l-Unjoni. Jekk l-att previst ikollu żewġ għanijiet jew żewġ komponenti, u jekk wieħed minn dawn l-għanijiet jew il-komponenti jkun jista’ jiġi identifikat bħala dak ewlieni, filwaqt li l-ieħor ikun sempliċement inċidentali, id-deċiżjoni skont l-Artikolu 218(9) tat-TFUE trid tkun ibbażata fuq bażi ġuridika sostantiva waħda, jiġifieri dik meħtieġa mill-għan jew mill-komponent ewlieni jew predominanti.

               4.2.2.
                     Applikazzjoni għall-każ preżenti

               Peress li l-objettiv ewlieni u l-kontenut tal-att previst huma relatati mal-Unjoni Doganali, il-bażi ġuridika sostantiva tad-deċiżjoni proposta hi l-Artikolu 28(1) tat-TFUE.

               4.3. Konklużjoni

               Jenħtieġ li l-bażi ġuridika tad-deċiżjoni proposta tkun l-Artikolu 28(1) tat-TFUE, flimkien mal-Artikolu 218(9) tat-TFUE.

               5.
                     Implikazzjonijiet baġitarji

               Din il-proposta ma għandhiex implikazzjoni fuq il-baġit tal-Unjoni Ewropea.

               6.
                     Pubblikazzjoni tal-att previst

               L-ebda

               2019/XXX (NLE)

               Proposta għal

               DEĊIŻJONI TAL-KUNSILL

               dwar il-pożizzjoni li għandha tittieħed f’isem l-Unjoni Ewropea fil-Kunsill tal-Organizzazzjoni Dinjija Doganali b’rabta mar-Rakkomandazzjoni tad-WCO skont l-Artikolu 16 li jemenda s-Sistema Armonizzata

               IL-KUNSILL TAL-UNJONI EWROPEA,

               Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 28(1), flimkien mal-Artikolu 218(9) tiegħu,

               Wara li kkunsidra l-proposta tal-Kummissjoni Ewropea,

               Billi:

               (1)
                     Il-Konvenzjoni Internazzjonali dwar is-Sistema Armonizzata għad-Deskrizzjoni u l-Kodifika ta' Oġġetti (“il-Ftehim”), konkluża mill-Unjoni permezz tad-Deċiżjoni tal-Kunsill 87/369
                  61, daħlet fis-seħħ fl-1 ta’ Jannar 1988.

               (2)
                     Skont l-Artikolu 7 tal-Ftehim, il-Kumitat tas-Sistema Armonizzata jista’ jħejji għall-Kunsill tad-WCO proposti ta’ emendi tan-Nomenklatura tas-SA. Skont l-Artikolu 16 tal-Ftehim, il-Kunsill tad-WCO jista’ jirrakkomanda dawn l-emendi lill-Partijiet Kontraenti.

               (3)
                     Il-Kunsill tad-WCO hu mistenni jiddeċiedi dwar ir-Rakkomandazzjoni għall-Partijiet Kontraenti għal emenda tan-Nomenklatura tas-SA matul is-sessjonijiet ta’ Ġunju tiegħu. Tali Rakkomandazzjoni se tiġi adottata fuq il-bażi ta’ proposta mħejjija mill-Kumitat tas-Sistema Armonizzata u finalizzata matul il-laqgħa numru 63 tiegħu bejn id-19 u d-29 ta’ Marzu 2019. Din se tidħol fis-seħħ fil-1 ta' Jannar 2022.

               (4)
                     Huwa ta’ importanza kbira li n-Nomenklatura tas-SA tinżamm aġġornata u konformi mal-evoluzzjoni tax-xejriet kummerċjali u l-iżvilupp ta’ teknoloġiji ġodda u li tirrifletti kemm jista’ jkun il-ħtiġijiet tal-utenti. Ir-Rakkomandazzjoni proposta tinkludi bosta settijiet ta’ emendi li jqisu l-ħtieġa li n-nomenklatura tiġi modernizzata jew adattata għall-ambjent tagħha.

               (5)
                     Peress li din ir-Rakkomandazzjoni għal emenda tan-Nomenklatura tas-SA għandha tiġi adottata mill-Kunsill tad-WCO, huwa xieraq li tiġi stabbilita l-pożizzjoni li għandha tittieħed f’isem l-Unjoni billi, ladarba tiġi aċċettata skont l-Artikolu 16 tal-Ftehim, ir-Rakkomandazzjoni se tkun vinkolanti għall-Unjoni u se jkollha l-kapaċità li tinfluwenza b’mod deċiżiv il-kontenut tad-dritt tal-Unjoni, jiġifieri l-Anness I tar-Regolament tal-Kunsill (KEE) Nru 2658/87
                  72.

               (6)
                     Diġà kienet ġiet stabbilita pożizzjoni parzjali tal-UE li għandha tittieħed fid-WCO qabel il-laqgħa numru 63 tal-Kumitat tas-Sistema Armonizzata
                  83.

               7)
                     Huwa xieraq li jiġi appoġġat l-abbozz tal-emenda tan-Nomenklatura tas-SA, u kwalunkwe bidla editorjali minuri li tista’ titqies meħtieġa,

               ADOTTA DIN ID-DEĊIŻJONI:

               Artikolu 1

               Il-pożizzjoni li għandha tittieħed f’isem l-Unjoni fis-sessjonijiet ta’ Ġunju 2019 tal-Kunsill tad-WCO għandha tkun li jiġi appoġġat l-abbozz tar-Rakkomandazzjoni skont l-Artikolu 16 dwar l-emenda tas-Sistema Armonizzata kif stabbilit fl-Anness R tad-Dokument NC2626B1b (Rapport HSC/63/Marzu 2019).

               Ir-rappreżentanti tal-Unjoni jistgħu jaqblu dwar bidliet editorjali minuri fl-abbozz tar-Rakkomandazzjoni skont l-Artikolu 16 fid-dawl tal-iżviluppi fis-sessjonijiet li ġejjin tal-Kunsill tad-WCO, wara konsultazzjoni mal-Istati Membri, jew matul il-laqgħat ta’ koordinazzjoni fuq il-post, mingħajr deċiżjoni ulterjuri tal-Kunsill.

               Artikolu 2

               Din id-Deċiżjoni hija indirizzata lill-Kummissjoni.

               Magħmul fi Brussell,

                  Għall-Kunsill

                  Il-President

                     (1)

                        Mill-introduzzjoni tagħha fl-1988, in-Nomenklatura tas-SA ġiet riveduta ħames darbiet. Dawn ir-reviżjonijiet daħlu fis-seħħ fl-1996, fl-2002, fl-2007, fl-2012 u fl-2017.

                     (2)

                        Id-Deċiżjoni tal-Kunsill 87/369 tas-7 ta’ April 1987 dwar il-konklużjoni tal-Konvenzjoni Internazzjonali dwar is-Sistema Armonizzata għad-Deskrizzjoni u l-Kodifika ta’ Oġġetti u tal-Protokoll li Jemendaha (ĠU L 198, 20.7.1987, p.1).

                     (3)

                        ST 7138 2019 INIT, Id-Deċiżjoni tal-Kunsill dwar il-pożizzjoni li għandha tittieħed f’isem l-Unjoni Ewropea fl-Organizzazzjoni Dinjija Doganali rigward is-Sistema Armonizzata.

                     (4)

                        ST 7208 2019 ADD 1, Id-Deċiżjoni tal-Kunsill dwar il-pożizzjoni li għandha tittieħed f’isem l-Unjoni Ewropea fl-Organizzazzjoni Dinjija Doganali rigward is-Sistema Armonizzata – Adozzjoni – Dikjarazzjoni mill-Kummissjoni.

                     (5)

                        Is-Sentenza tal-Qorti tal-Ġustizzja tas-7 ta’ Ottubru 2014, Il-Ġermanja vs Il-Kunsill, il-Kawża C-399/12, ECLI:EU:C:2014:2258, il-paragrafi 61 sa 64.

                     (6)
                  1
                        Id-Deċiżjoni tal-Kunsill 87/369/KEE tas-7 ta’ April 1987 dwar il-konklużjoni tal-Konvenzjoni Internazzjonali dwar is-Sistema Armonizzata għad-Deskrizzjoni u l-Kodifika ta' Oġġetti u tal-Protokoll li Jemendaha (ĠU L 198, 20.7.1987, p. 1).

                     (7)
                  2
                        Ir-Regolament tal-Kunsill (KEE) Nru 2658/87, tat-23 ta' Lulju 1987 dwar in-nomenklatura tat-tariffa u l-istatistika u dwar it-Tariffa Doganali Komuni ta' Dwana (ĠU L 256, 7/9/1987, p. 1)

                     (8)
                  3
                        ST 7138 2019 INIT, Id-Deċiżjoni tal-Kunsill dwar il-pożizzjoni li għandha tittieħed f’isem l-Unjoni Ewropea fl-Organizzazzjoni Dinjija Doganali rigward is-Sistema Armonizzata; ST 7208 2019 ADD 1, Id-Deċiżjoni tal-Kunsill dwar il-pożizzjoni li għandha tittieħed f’isem l-Unjoni Ewropea fl-Organizzazzjoni Dinjija Doganali rigward is-Sistema Armonizzata – Adozzjoni – Dikjarazzjoni mill-Kummissjoni.


               IL-KUMMISSJONI EWROPEA
            Brussell, 14.11.2019
            COM(2019) 586 final
            2019/0259(NLE)
            Proposta għal
            DEĊIŻJONI TAL-KUNSILL
            dwar l-iffirmar, f’isem l-Unjoni Ewropea u l-Istati Membri tagħha, tal-Protokoll li jemenda l-Ftehim dwar it-Trasport bl-Ajru bejn l-Istati Uniti tal-Amerka, bħala l-ewwel parti, l-Unjoni Ewropea u l-Istati Membri tagħha, bħala t-tieni parti, l-Iżlanda, bħala t-tielet parti, u r-Renju tan-Norveġja, bħala r-raba’ parti, iffirmat fis-16 u fil-21 ta’ Ġunju 2011, sabiex titqies l-adeżjoni tar-Repubblika tal-Kroazja mal-Unjoni Ewropea

               MEMORANDUM TA’ SPJEGAZZJONI

               1.KUNTEST TAL-PROPOSTA

               •Raġunijiet u għanijiet tal-proposta

                  Skont l-Artikolu 6(2) tal-Att tal-Adeżjoni, il-Kroazja ħadet l-impenn li taderixxi mal-ftehimiet konklużi jew iffirmati mill-Unjoni u mill-Istati Membri ma’ pajjiżi terzi. Fost dawk il-ftehimiet hemm il-Ftehim dwar it-Trasport bl-Ajru bejn l-Istati Uniti tal-Amerka, l-Unjoni Ewropea u l-Istati Membri tagħha, l-Iżlanda u n-Norveġja (“il-Ftehim tal-Erba’ Partijiet”), li jestendi l-kamp ta’ applikazzjoni tal-Ftehim dwar it-Trasport bl-Ajru bejn l-Istati Uniti u l-Komunità Ewropea u l-Istati Membri tagħha (“l-ATA bejn l-UE u l-Istati Uniti”) għal dawk iż-żewġ pajjiżi.

                  Dik id-dispożizzjoni tipprevedi wkoll li l-adeżjoni tal-Kroazja ma’ dawk il-ftehimiet għandha tiġi miftiehma permezz tal-konklużjoni ta’ protokoll tal-ftehimiet bejn il-Kunsill, li jaġixxi unanimament f’isem l-Istati Membri, u l-pajjiżi terzi kkonċernati. Barra minn hekk, il-Kummissjoni għandha tinnegozja dawk il-protokolli f’isem l-Istati Membri.

                  B’hekk il-Kummissjoni nnegozjat protokoll li jemenda l-Ftehim tal-Erba’ Partijiet sabiex jipprevedi l-adeżjoni tal-Kroazja ma’ dak il-ftehim.

                  L-objettiv ta’ din il-proposta huwa li tinkiseb Deċiżjoni tal-Kunsill, ibbażata fuq l-Artikolu 218(5) tat-Trattat dwar il-Funzjonament tal-Unjoni Ewropea (“it-TFUE”) u l-Artikolu 6(2) tal-Att tal-Adeżjoni, li tawtorizza l-iffirmar tal-protokoll f’isem l-Unjoni u l-Istati Membri, kif ukoll l-applikazzjoni proviżorja tiegħu minnhom f’konformità mal-Artikolu 6 tiegħu, soġġett għall-konklużjoni tiegħu iktar ’il quddiem.

               •Kuntest ġenerali

               L-impenn tal-Kroazja skont l-Artikolu 6(2) tal-Att tal-Adeżjoni japplika wkoll għall-ATA bejn l-UE u l-Istati Uniti u għall-Ftehim Anċillari bejn l-Unjoni Ewropea u l-Istati Membri tagħha, l-Iżlanda u n-Norveġja, li jirregola r-relazzjoni bejn dawk il-partijiet skont il-Ftehim tal-Erba’ Partijiet.

               B’konsegwenza ta’ dan, il-Kummissjoni nnegozjat protokolli li jemendaw ukoll dawk il-ftehimiet sabiex jipprevedu l-adeżjoni tal-Kroazja ma’ dawk il-ftehimiet. Il-proposti għal Deċiżjonijiet tal-Kunsill dwar l-iffirmar, l-applikazzjoni proviżorja u l-konklużjoni ta’ dawk il-protokolli, kif ukoll proposta għal Deċiżjoni tal-Kunsill dwar il-konklużjoni tal-protokoll li jemenda l-Ftehim tal-Erba’ Partijiet, jiġu ppreżentati b’mod parallel ma’ din il-proposta.

               •Konsistenza mad-dispożizzjonijiet eżistenti fil-qasam ta’ politika

               L-ATA bejn l-UE u l-Istati Uniti kien l-ewwel ftehim komprensiv dwar it-trasport bl-ajru ma’ sieħeb ewlieni tal-avjazzjoni tal-Unjoni. Dan huwa l-iżjed ftehim importanti fid-dinja dwar it-trasport bl-ajru, u jipprovdi iktar minn 80 miljun post fis-sena għall-passiġġieri tat-trasport bl-ajru; għaldaqstant huwa l-ġebla tax-xewka tal-politika esterna tal-UE dwar l-avjazzjoni. L-importanza tiegħu żdiedet bl-estensjoni tiegħu għall-Iżlanda u għan-Norveġja permezz tal-Ftehim tal-Erba’ Partijiet. Il-protokoll se jippermetti lill-Kroazja tibbenefika minn dak il-ftehim.

               •Konsistenza mad-dispożizzjonijiet eżistenti fil-qasam tal-proposta

               Il-protokoll jippermetti lill-Kroazja tissodisfa l-obbligu tagħha skont l-Artikolu 6(2) tal-Att tal-Adeżjoni sabiex taderixxi mal-Ftehim tal-Erba’ Partijiet.

               2.BAŻI ĠURIDIKA, SUSSIDJARJETÀ U PROPORZJONALITÀ

               •Bażi ġuridika

               L-Artikolu 100(2) flimkien mal-Artikolu 218(5) tat-TFUE, u t-tieni subparagrafu tal-Artikolu 6(2) tal-Att tal-Adeżjoni.

               •Sussidjarjetà (għall-kompetenza mhux esklużiva)

                Il-Protokoll se jippermetti lill-Kroazja tibbenefika mill-Ftehim tal-Erba’ Partijiet li joħloq kundizzjonijiet ugwali u uniformi għall-aċċess għas-suq u jservi bħala bażi għal arranġamenti ġodda għall-kooperazzjoni regolatorja u għall-konverġenza f’oqsma essenzjali għat-tħaddim sikur, sigur u effiċjenti tas-servizzi bl-ajru. Dawn l-arranġamenti jistgħu jinkisbu biss fil-livell tal-Unjoni.

               •Proporzjonalità

                  Il-Protokoll huwa limitat għat-trattament tal-kwistjoni tal-adeżjoni tal-Kroazja mal-Ftehim tal-Erba’ Partijiet u ma jindirizzax kwistjonijiet oħra.

               •Għażla tal-istrument

                  Ftehim internazzjonali.

               3.RIŻULTATI TAL-EVALWAZZJONIJIET EX POST, TAL-KONSULTAZZJONIJIET MAL-PARTIJIET IKKONĊERNATI U TAL-VALUTAZZJONIJIET TAL-IMPATT

               •Evalwazzjonijiet ex post/kontrolli tal-idoneità tal-leġiżlazzjoni eżistenti

                  Mhux applikabbli.

               •Konsultazzjonijiet mal-partijiet ikkonċernati

                  Mhux applikabbli.

               •Ġbir u użu tal-għarfien espert

                  Mhux applikabbli.

               •Valutazzjoni tal-impatt

                  Mhux applikabbli.

               •Idoneità regolatorja u simplifikazzjoni

                  Mhux applikabbli.

               •Drittijiet fundamentali

                  Mhux applikabbli.

               4.IMPLIKAZZJONIJIET BAĠITARJI

                  Il-proposta ma għandha l-ebda implikazzjoni għall-baġit tal-Unjoni.

               5.ELEMENTI OĦRA

               •Sommarju tal-ftehim propost

                  Il-Protokoll jikkonsisti minn test ewlieni li jipprevedi l-adeżjoni tal-Kroazja mal-Ftehim tal-Erba’ Partijiet u l-emendi konsegwenzjali għal dak il-ftehim, u Dikjarazzjoni Konġunta dwar l-awtentikazzjoni ta’ verżjonijiet lingwistiċi addizzjonali.

               2019/0259 (NLE)

               Proposta għal

               DEĊIŻJONI TAL-KUNSILL

               dwar l-iffirmar, f’isem l-Unjoni Ewropea u l-Istati Membri tagħha, tal-Protokoll li jemenda l-Ftehim dwar it-Trasport bl-Ajru bejn l-Istati Uniti tal-Amerka, bħala l-ewwel parti, l-Unjoni Ewropea u l-Istati Membri tagħha, bħala t-tieni parti, l-Iżlanda, bħala t-tielet parti, u r-Renju tan-Norveġja, bħala r-raba’ parti, iffirmat fis-16 u fil-21 ta’ Ġunju 2011, sabiex titqies l-adeżjoni tar-Repubblika tal-Kroazja mal-Unjoni Ewropea

               IL-KUNSILL TAL-UNJONI EWROPEA,

               Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 100(2) flimkien mal-Artikolu 218(5) tiegħu,

               Wara li kkunsidra l-Att tal-Adeżjoni tal-Kroazja, u b’mod partikolari t-tieni subparagrafu tal-Artikolu 6(2) tiegħu,

               Wara li kkunsidra l-proposta tal-Kummissjoni Ewropea,

               Billi:

               (1)Il-Kummissjoni nnegozjat Protokoll li jemenda l-Ftehim dwar it-Trasport bl-Ajru bejn l-Istati Uniti tal-Amerka, bħala l-ewwel parti, l-Unjoni Ewropea u l-Istati Membri tagħha, bħala t-tieni parti, l-Iżlanda, bħala t-tielet parti, u r-Renju tan-Norveġja, bħala r-raba’ parti, iffirmat fis-16 u fil-21 ta’ Ġunju 2011, sabiex titqies l-adeżjoni tar-Repubblika tal-Kroazja mal-Unjoni Ewropea (“il-Protokoll”), f’konformità mad-Deċiżjoni tal-Kunsill 13351/12 tal-14 ta’ Settembru 2012 li tawtorizza lill-Kummissjoni tiftaħ negozjati.

               (2)In-negozjati ġew konklużi b’suċċess bl-inizjalar tal-Protokoll fit-8 ta’ Marzu 2019.

               (3)Jenħtieġ li l-Protokoll jiġi ffirmat u applikat b’mod proviżorju mill-Unjoni u mill-Istati Membri tagħha f’konformità mal-Artikolu 6 tiegħu, soġġett għall-konklużjoni tiegħu iktar ’il quddiem.

               ADOTTA DIN ID-DEĊIŻJONI:

               Artikolu 1

               L-iffirmar tal-Protokoll li jemenda l-Ftehim dwar it-Trasport bl-Ajru bejn l-Istati Uniti tal-Amerka, bħala l-ewwel parti, l-Unjoni Ewropea u l-Istati Membri tagħha, bħala t-tieni parti, l-Iżlanda, bħala t-tielet parti, u r-Renju tan-Norveġja, bħala r-raba’ parti, iffirmat fis-16 u fil-21 ta’ Ġunju 2011, sabiex titqies l-adeżjoni tar-Repubblika tal-Kroazja mal-Unjoni Ewropea (“il-Protokoll”), huwa b’dan awtorizzat f’isem l-Unjoni u l-Istati Membri tagħha, soġġett għall-konklużjoni tal-Protokoll.

               It-test tal-Protokoll huwa mehmuż ma’ din id-Deċiżjoni.

               Artikolu 2

               Il-President tal-Kunsill huwa b’dan awtorizzat li jiddeżinja l-persuna/i li bis-setgħa li tiffirma/jiffirmaw il-Protokoll f’isem l-Unjoni u l-Istati Membri tagħha.

               Artikolu 3

               Sakemm jidħol fis-seħħ, il-Protokoll għandu jiġi applikat b’mod proviżorju mill-Unjoni u mill-Istati Membri tagħha f’konformità mal-Artikolu 6 tiegħu.

               Artikolu 4

               Din id-Deċiżjoni għandha tidħol fis-seħħ fil-jum tal-adozzjoni tagħha.

               Magħmul fi Brussell,

                     Għall-Kunsill

                     Il-President

    ---documentbreak---

               IL-KUMMISSJONI EWROPEA
            Brussell, 14.11.2019
            COM(2019) 586 final
            ANNESSI
            tal-
            Proposta għal Deċiżjoni tal-Kunsill
            dwar l-iffirmar, f'isem l-Unjoni Ewropea, tal-Protokoll li jemenda l-Ftehim dwar it-Trasport bl-Ajru bejn l-Istati Uniti tal-Amerka, bħala l-ewwel parti, l-Unjoni Ewropea u l-Istati Membri tagħha, bħala t-tieni parti, l-Iżlanda, bħala t-tielet parti, u r-Renju tan-Norveġja, bħala r-raba’ parti, iffirmat fis-16 u fil-21 ta’ Ġunju 2011, sabiex titqies l-adeżjoni tar-Repubblika tal-Kroazja mal-Unjoni Ewropea

               Anness 1

               PROTOKOLL

               Li jemenda l-Ftehim dwar it-Trasport bl-Ajru bejn l-Istati Uniti tal-Amerka, bħala l-ewwel parti, l-Unjoni Ewropea u l-Istati Membri tagħha, bħala t-tieni parti, l-Iżlanda, bħala t-tielet parti, u r-Renju tan-Norveġja, bħala r-raba’ parti, iffirmat fis-16 u fil-21 ta’ Ġunju 2011, sabiex titqies l-adeżjoni tar-Repubblika tal-Kroazja mal-Unjoni Ewropea

               L-ISTATI UNITI TAL-AMERKA (minn hawn ’il quddiem, “l-Istati Uniti”),

               bħala l-ewwel parti;

               IR-REPUBBLIKA TAL-AWSTRIJA,

               IR-RENJU TAL-BELĠJU,

               IR-REPUBBLIKA TAL-BULGARIJA,

               IR-REPUBBLIKA TAL-KROAZJA,

               IR-REPUBBLIKA TA’ ĊIPRU,

               IR-REPUBBLIKA ĊEKA,

               IR-RENJU TAD-DANIMARKA,

               IR-REPUBBLIKA TAL-ESTONJA,

               IR-REPUBBLIKA TAL-FINLANDJA,

               IR-REPUBBLIKA FRANĊIŻA,

               IR-REPUBBLIKA FEDERALI TAL-ĠERMANJA,

               IR-REPUBBLIKA ELLENIKA,

               L-UNGERIJA,

               L-IRLANDA,

               IR-REPUBBLIKA TALJANA,

               IR-REPUBBLIKA TAL-LATVJA,

               IR-REPUBBLIKA TAL-LITWANJA,

               IL-GRAN DUKAT TAL-LUSSEMBURGU,

               MALTA,

               IR-RENJU TAN-NETHERLANDS,

               IR-REPUBBLIKA TAL-POLONJA,

               IR-REPUBBLIKA PORTUGIŻA,

               IR-RUMANIJA,

               IR-REPUBBLIKA SLOVAKKA,

               IR-REPUBBLIKA TAS-SLOVENJA,

               IR-RENJU TA’ SPANJA,

               IR-RENJU TAL-IŻVEZJA,

               IR-RENJU UNIT TAL-GRAN BRITTANJA U L-IRLANDA TA’ FUQ,

               billi huma partijiet għat-Trattat dwar l-Unjoni Ewropea u t-Trattat dwar il-Funzjonament tal-Unjoni Ewropea u billi huma Stati Membri tal-Unjoni Ewropea (minn hawn ’il quddiem, “l-Istati Membri”),

               u

               L-UNJONI EWROPEA,

               bħala t-tieni parti;

               L-IŻLANDA,

               bħala t-tielet parti; u

               R-RENJU TAN-NORVEĠJA (minn hawn ’il quddiem, “in-Norveġja”),

               bħala r-raba’ parti;

               Wara li kkunsidraw l-adeżjoni tar-Repubblika tal-Kroazja mal-Unjoni Ewropea fl-1 ta’ Lulju 2013,

               FTIEHMU KIF ĠEJ:

               Artikolu 1

               Il-Ftehim dwar it-Trasport bl-Ajru bejn l-Istati Uniti tal-Amerka, bħala l-ewwel parti, l-Unjoni Ewropea u l-Istati Membri tagħha, bħala t-tieni parti, l-Iżlanda, bħala t-tielet parti, u r-Renju tan-Norveġja, bħala r-raba’ parti, iffirmat fis-16 u fil-21 ta’ Ġunju 2011 (minn hawn ’il quddiem, “il-Ftehim tal-2011”), għandu japplika għar-Repubblika tal-Kroazja bħala Stat Membru tal-Unjoni Ewropea.

               Artikolu 2

               L-Artikolu 2 tal-Ftehim tal-2011 għandu jitħassar fl-intier tiegħu u għandu jiġi sostitwit b’dan li ġej:

               “ARTIKOLU 2

               Applikazzjoni tal-Ftehim dwar it-Trasport bl-Ajru kif emendat bil-Protokolli

               u l-Anness ta’ dan il-Ftehim

               Id-dispożizzjonijiet tal-Ftehim dwar it-Trasport bl-Ajru bejn l-Istati Uniti tal-Amerka u l-Komunità Ewropea u l-Istati Membri tagħha, iffirmat fil-25 u fit-30 ta’ April 2007 (minn hawn ’il quddiem, “il-Ftehim dwar it-Trasport bl-Ajru”), kif emendat bil-Protokoll li jemenda l-Ftehim dwar it-Trasport bl-Ajru bejn l-Istati Uniti tal-Amerka u l-Komunità Ewropea u l-Istati Membri tagħha, iffirmat fil-25 u fit-30 April 2007, iffirmat mill-Istati Uniti tal-Amerka u mill-Unjoni Ewropea u mill-Istati Membri tagħha fl-24 ta’ Ġunju 2010, u kif emendat b’mod ulterjuri bil-Protokoll li Jemenda l-Ftehim dwar it-Trasport bl-Ajru bejn l-Istati Uniti tal-Amerka u l-Komunità Ewropea u l-Istati Membri tagħha, iffirmat fil-25 u fit-30 ta’ April 2007, kif emendat bil-Protokoll li jemenda l-Ftehim dwar it-Trasport bl-Ajru bejn l-Istati Uniti tal-Amerka u l-Komunità Ewropea u l-Istati Membri tagħha, iffirmat fil-25 u fit-30 ta’ April 2007, iffirmat mill-Istati Uniti tal-Amerka u mill-Unjoni Ewropea u mill-Istati Membri tagħha fl-24 ta’ Ġunju 2010, sabiex titqies l-adeżjoni tar-Repubblika tal-Kroazja mal-Unjoni Ewropea, iffirmat fi ________ 2019 (minn hawn ’il quddiem, “il-Protokolli”), li b’dan huma inkorporati b’referenza, għandhom japplikaw għall-Partijiet kollha ta’ dan il-Ftehim, soġġetti għall-Anness ta’ dan il-Ftehim.  Id-dispożizzjonijiet tal-Ftehim dwar it-Trasport bl-Ajru, kif emendat bil-Protokolli, għandhom japplikaw għall-Iżlanda u għan-Norveġja daqslikieku kienu Stati Membri tal-Unjoni Ewropea, u b’hekk l-Iżlanda u n-Norveġja għandu jkollhom id-drittijiet u l-obbligi kollha tal-Istati Membri abbażi ta’ dak il-ftehim. Id-dispożizzjonijiet tal-Anness ta’ dan il-Ftehim jiffurmaw parti integrali minn dan il-Ftehim.”

               Artikolu 3

               Ir-referenzi kollha għal “il-Protokoll” fl-Anness tal-Ftehim tal-2011 għandhom jiġu sostitwiti b’referenzi għal “il-Protokolli”.

               Artikolu 4

               Il-paragrafu 6 tal-Anness tal-Ftehim tal-2011 għandu jitħassar fl-intier tiegħu u għandu jiġi sostitwit b’dan li ġej:

               “6. It-test tat-Taqsima 3 tal-Anness I tal-Ftehim dwar it-Trasport bl-Ajru kif emendat bil-Protokolli, għandu jinqara kif ġej:

               “Minkejja l-Artikolu 3 ta’ dan il-Ftehim, il-linji tal-ajru tal-Istati Uniti ma għandux ikollhom id-dritt li jipprovdu servizzi li jġorru merkanzija biss, li ma jkunux parti minn servizz li jaqdi lill-Istati Uniti, lejn l-Istati Membri jew minn punti fihom, għajr lejn ir-Repubblika Ċeka, ir-Repubblika Franċiża, ir-Repubblika Federali tal-Ġermanja, il-Gran Dukat tal-Lussemburgu, Malta, ir-Repubblika tal-Polonja, ir-Repubblika Portugiża, ir-Repubblika Slovakka, l-Iżlanda u r-Renju tan-Norveġja, jew minn punti fihom.””

               Artikolu 5

               Dan il-Protokoll għandu jidħol fis-seħħ fl-iktar waħda tard minn dawn li ġejjin:

               1. id-data tad-dħul fis-seħħ tal-Ftehim tal-2011;

               2. id-data tad-dħul fis-seħħ tal-Protokoll li Jemenda l-Ftehim dwar it-Trasport bl-Ajru bejn l-Istati Uniti tal-Amerka u l-Komunità Ewropea u l-Istati Membri tagħha, iffirmat fil-25 u fit-30 ta’ April 2007, kif emendat bil-Protokoll li jemenda l-Ftehim dwar it-Trasport bl-Ajru bejn l-Istati Uniti tal-Amerka u l-Komunità Ewropea u l-Istati Membri tagħha, iffirmat fil-25 u fit-30 ta’ April 2007, iffirmat mill-Istati Uniti tal-Amerka u l-Unjoni Ewropea u l-Istati Membri tagħha fl-24 ta’ Ġunju 2010, sabiex titqies l-adeżjoni tar-Repubblika tal-Kroazja mal-Unjoni Ewropea, iffirmat fi ________ 2019; u

               3. xahar wara d-data tal-aħħar nota tal-iskambji ta’ noti diplomatiċi fost il-Partijiet li jikkonfermaw li tlestew il-proċeduri neċessarji kollha għad-dħul fis-seħħ ta’ dan il-Protokoll.

               Artikolu 6

               Sakemm jidħol fis-seħħ, il-Partijiet jaqblu li japplikaw dan il-Protokoll b’mod proviżorju, sa fejn permess skont il-liġi domestika applikabbli, mid-data tal-firma.

               Magħmul fi …………, b’erba’ kopji, fi …………. 2019.

               Għall-Istati Uniti tal-Amerka:

               Għar-Repubblika tal-Awstrija,

               għar-Renju tal-Belġju,

               għar-Repubblika tal-Bulgarija,

               għar-Repubblika tal-Kroazja,

               għar-Repubblika ta’ Ċipru,

               għar-Repubblika Ċeka,

               għar-Renju tad-Danimarka,

               għar-Repubblika tal-Estonja,

               għar-Repubblika tal-Finlandja,

               għar-Repubblika Franċiża,

               għar-Repubblika Federali tal-Ġermanja,

               għar-Repubblika Ellenika,

               għall-Ungerija,

               għall-Irlanda,

               għar-Repubblika Taljana,

               għar-Repubblika tal-Latvja,

               għar-Repubblika tal-Litwanja,

               għall-Gran Dukat tal-Lussemburgu,

               għal Malta;

               għar-Renju tan-Netherlands,

               għar-Repubblika tal-Polonja,

               għar-Repubblika Portugiża,

               għar-Rumanija,

               għar-Repubblika Slovakka,

               għar-Repubblika tas-Slovenja,

               għar-Renju ta’ Spanja,

               għar-Renju tal-Iżvezja,

               għar-Renju Unit tal-Gran Brittanja u l-Irlanda ta’ Fuq, u

               għall-Unjoni Ewropea:

               Għall-Iżlanda:

               Għar-Renju tan-Norveġja:

               Anness 2

               Dikjarazzjoni Konġunta

               Ir-Rappreżentanti tal-Istati Uniti tal-Amerka, tal-Unjoni Ewropea u tal-Istati Membri tagħha, tal-Iżlanda u tar-Renju Unit kkonfermaw li t-test tal-Protokoll li Jemenda l-Ftehim dwar it-Trasport bl-Ajru bejn l-Istati Uniti tal-Amerka, bħala l-ewwel parti, l-Unjoni Ewropea u l-Istati Membri tagħha, bħala t-tieni parti, l-Iżlanda, bħala t-tielet parti, u r-Renju tan-Norveġja, bħala r-raba’ parti, iffirmat fis-16 u fil-21 ta’ Ġunju 2011, sabiex titqies l-adeżjoni tar-Repubblika tal-Kroazja mal-Unjoni Ewropea, iffirmat fi ______ 2019 (“il-Protokoll”), irid jiġi awtentikat f’lingwi oħra kif previst permezz ta’ skambju ta’ ittri, qabel l-iffirmar tal-Protokoll, jew b’deċiżjoni tal-Kumitat Konġunt, wara l-iffirmar tal-Protokoll.

               Ir-Rappreżentanti kkonfermaw ukoll li l-kliem “lingwi oħra” fid-Dikjarazzjoni Konġunta li tifforma parti mill-Ftehim dwar it-Trasport bl-Ajru bejn l-Istati Uniti tal-Amerka, bħala l-ewwel parti, l-Unjoni Ewropea u l-Istati Membri tagħha, bħala t-tieni parti, l-Iżlanda, bħala t-tielet parti, u r-Renju tan-Norveġja, bħala r-raba’ parti, iffirmat fis-16 u fil-21 ta’ Ġunju 2011, jirreferi wkoll għal-lingwi tal-Istati Membri li jaderixxu fl-Unjoni Ewropea.

               Din id-Dikjarazzjoni Konġunta hija parti integrali tal-Protokoll.

               Għall-Istati Uniti tal-Amerka:

                     Għall-Unjoni Ewropea

               u għall-Istati Membri tagħha:

               Għall-Iżlanda:

                     Għar-Renju tan-Norveġja: